ПИНҲОНА ҚОТИЛЛИК ҚИССАСИ (детектив ҳикоя) 3 - қисм\nОрадан бир икки ҳафта ўтди. Вақт ўтган сайин кекса аёл билан яқинлашиб анчайин "она-бола" тутинишга улгурганди. Кўпинча аёл ҳовуз бўйида ўтирганча у билан соатлаб суҳбатлашар ўткан умри вафот этган эри ва ташлаб кетган сирли равишда ғойиб бўлган ўғли хақидаги қайғули ҳотираларини сўзлабберар, Мурод хам бувисидек бўлиб қолган кекса онахонга ўзининг "тентакона " қилмиши сабаббу ерларда сандирақлаб юрганини айтиб берди. Одатда ҳар оқшом бир хил вақтда балиқларига емиш бергани ховуз бўйига келарди. Шу сабаб айни шу соатларда Мурод хам қадрдонини кутиб унинг олдига ошиқарди. Бир куни онахон қанчадир кунга кўринмай қолди. Мурод унинг ховуз бўйида кўришга улгуриб қолгани сабаб ғалати бўлиб юрди. Жаноб Бенямин эса аёлнинг Тиранага кетганини шу сабаб балиқларини ташлаб кетганини айтиб қўйди. Одатдаги оқшомларнинг бири эди. Мурод кечки овқатни танаввул қилиб ховуғ бўйига қайтаётганида қора либос кийган кекса аёлни кўриб қолди. Аёл анча хорғин ва алланечук хафа кўринарди.\n- Салом ҳоним! Бирор нима рўй бердими? мулойим саломлашиб хол ахвол сўради Мурод.\n-Ҳеч нима. Қўйи Дубай чайқов бозоридаги балик емларининг нархи кўтарилиб кетганидан бироз жаҳланиб юргандим. Бу ерда балиқ боқиш хам қимматлашиб қолди.\n-Кейинги хафтагача емишлари етмай қоларканми? -ташвишланиб сўради Мурод\n- Ха шундай, маъюслашди онахон - Фақат уч тўрт кунга етади халос\n- Сиз уларни яхши боқиб келаётгандингиз.Ранглари хам жанобимизнинг балиқларидан ёрқинроқ. Муроднинг мақтовидан аёлнинг юзи бироз ёришди. Аммо онахоннинг ҳаёли бошқа ёқда эканни ошкор сезилиб турар, олис денгиз соҳилларига қараб ўйланиб қолганди.\n- Мурод, - кутилмаганда унга юзланди аёл - Мен тез орада яна ватанимга ыайтишим керак. У ерда синглимнинг соғлиги оғирлашган. узоғи билан бир ойгача қайтмаслигим мумкин. Аммо кундалик рўзномаларда ёзилаётган отель ва уйлардаги майда ўғриликлардан чўчиб турибман. Мурод беҳафсала жилмайди\n- Ҳавотирингиз бефойда\nАтлантис Пальм ёнидаги ҳеч бир уйда хам отельда хам бундай жиноятлар бўлмайди. Бизда қўриқлаш кучли йўлга қўйилган.\n-Мен хам ўзимни ҳотиржам тутардим аммо биласизми, мен йўқлигимда хонадонимга кимдир киришидан қўрқаман.\n- Улар нимани хам ўмаришарди? - билмай валдираб юборди Мурод -капалак балиқларингизни қанча пулга хам пуллашарди? Аёл ошкора хафа бўлгандек ховуз ёнидан кетмоқчи эди Мурод тилини тишлаб узр сўрай кетди. Онахон аразлагансимон қиёфада унга қаради.\n- Сизни ўғлимдек яқин олиб ишонишим мумкин бўлган ягона одам дея дилимни ёзсам, сиз бўлсангиз мазаҳ қилишга ўтдингизми? Билсангиз агар мени тунаб кетишга арзийдиган қимматли нарсаларим бор\nМурод уни ранжитгани учун астойдил мулзам бўлди.\n- Марҳум эрим заргар эди. Унинг асосан кумуш ва қимматбаҳо тошли майда тақинчоқларга ўчлиги сабаб, Жумейра битчдаги уйимизда хеч нарса сақламасдик. Иккимиз ўз хавфсизлигимиз сабаб мана шу қашшоқ ижарадаги хонага хазинамизни сақлардик. Аммо энди эрим йўқ ,ўзим эса шартим кетиб партим қолди.\n- Йўға, Сиз халиям ёш ва хушрўй кўринасиз.\n-Мурод соҳта мулозамат кўрсатаркан бу антиқа тарихни жон қулоғи билан тингларди\n- Шундай қилиб мен бу сиримни синглимдан бошқа фақат сизга айтаябман. Мен сизи мана шу уч ой давомида обдон кузатдим ва.Сиз ишонса бўладиган ҳалол йигит эканлигизни тан олдим. Мурод бунақа мақтовдан боши кўкка етиб довдираб қолди.\n- шу қадар қиммат экан. Уларни суғурта қилиб қўйсангиз бўлмасмидими?-Мурод аёлга юзланди\n- Албатта шундай қилсам бўларди. Бунга вақтим бор эди хам. Аммо қиммат нарсаларни суғирта қилишдан аввал унинг қийматини хам текширадилар. Мен эса эримдан ёлғиз ёдгорликларни аллақандай бегона сассиқ араб искаб текширишини истамайман. Аёл яна ҳўрсинлди - Аксига олиб мен бу ерда вақтинча яшайман деб ўйлагандим. Зора синглим вафот этса мен буткул Дубайда қоламан. Унгача эса\nСизга муҳим топшириғим бор\nМурод жон жон деб онахонга қулоқ тутди. Онахон атрофга боз тикилиб ҳеч ким йўқлигига амин бўлгач пичирлади.\n- Мурод, Мен йўқлигимда хар оқшом эшигим бутун ёки бутунмаслигини, талончилар босқин қилмаганлигидан ҳабардор бўлиб тура оласизми,? Бу бир набиранинг бувисининг олмлсларини қўриқлагандек гап. Мен сиздан бағоят миннатдор бўлардим. Мурод шошиб қолди -Албатта, ҳоним! Менга бемалол ишонсангиз бўлади. Сизнинг йўқлигингизда хонадонингиздан кўз қулоқ бўлиб тураман.\n-Балиқлардан ҳавотирим йўқ.\nУлар мен келгунча ховузда жаноб Бенямининг балиқлари билан яшаб турадилар. Ахир уларни кундалик равишда жаноб боқиб тура олади. Фақат хонам.\n- Мен айтдимку ҳавотир олмаган. Хоним.Мен бор эканман. Ташвишланмай кетаверинг.\n- Бўпти унда ҳайрли тун. Менинг самолётим эртага учади. деди онахон ва Мурод меҳр билан хайрлашди - Хайрли тун.\n- Хайрли тун хоним. Мурод улкан фоеда бир ўзи қолди. Сигарет чеккиси келиб чўнтагини ковлади. Оҳ, эрталаб сўнгги сигаретини чекиб тумомлагани ёдига тушди. Эртага берилидиган чой чақага эса уйга танаввул қилишга озиқ овқат сотиб олиши кераклигини эслаб,яна бир ҳафта тамакисиз яшашини ўйлаб эзилиб кетди. Қўли калталиги ва нақадар қашшоқлигидан битта сигаретга хам чўнтагида хемири қолмаганидан ўкиниб балиқлар билонглаб сузиб юрган ховуз тубига термулиб қолди. Айни дамда у хўжайинларининг берадиган емишини кутиб оч қолган балиқчаларданда ҳоли ҳароб эканилигини сезиб турарди. (давоми бор)\nDaxshatli voqealar 98 pinhona qotillik qissasi detektiv hikoya qism\nChorsuda arvohni ko'rgan qiz113\nBolaligimdan turli sinoatli voqealarga ko'p bora duch kelganman. Negadir kechasi tushimda ko'rgan narsalar kunduzi o'ngimda takrorlanardi. Ba... Liftdagi Qotillik\_\_99


IFFHS: “Бавария” 2013 йилнинг энг яхши клуби, "Бунёдкор" 172-ўринда / CHAMPIONAT.asia\nIFFHS: “Бавария” 2013 йилнинг энг яхши клуби, "Бунёдкор" 172-ўринда\nХалқаро футбол тарихи ва статискаси федерацияси (IFFHS) мюнхеннинг “Бавария” клубини 2013 йилнинг энг яхши жамоаси деб топди.\n“Бавария”дан ташқари кучли бешликдан мадриднинг “Реал” ва “Атлетико” клублари, лондоннинг “Челси” клуби ва “Барселона” жой олган. Россиянинг энг яхши клуби дея, умумий рўйхатнинг 11-ўринидан жой олган “Рубин” тан олинган.\nКучли 200таликка Ўзбекистондан фақат битта клуб кирди. Ўзбекистон чемпиони ва кубоги соҳиби "Бунёдкор" клуби 97,50 очко билан 172-ўринда қайд этилди. Эътиборлиси, 2013 йилги клублар ўртасидаги Жаҳон чемпионатида финалга чиққан Марокашнинг "Ража Касабланка" клуби ҳам "қалдирғочлар" билан бирга 172-поғонадан ўрин олган.\n1. "Бавария" (Германия) — 370 балл\n172. "Бунёдкор" (Ўзбекистон) - 97,50


ЎзА - Туркияда Нақшбандия\n01.05.2018 18:21 Чоп этиш версияси\nХожа Абдухолиқ Ғиждувоний (1103 – 1179) хожагон тариқатини асослади. Орадан икки аср ўтиб, Хожа Баҳоуддин Нақшбанд (1318 – 1389) бу тариқатни бағоят такомиллаштирди. Шунинг учун у манбаларда “хожагон-нақшбандия тариқати” сифатида тилга олинадиган бўлди. Кейинчалик бу тариқат бевосита “нақшбандия” деб аталди. Юртимиздан ислом оламининг, кейинги асрларда бутун Ер юзининг турли минтақаларига тарқалди. Жумладан, Туркияда ҳам кенг ёйилди.\nНақшбандия Усмонлилар империясининг таркибий қисмларидан бири бўлган ҳозирги Туркия ҳудудига ҳам Мовароуннаҳрдан кириб борган. Мулла Абдуллоҳ Симовий (вафоти – 1490) Истамбул мадрасаларидан бирида таҳсилини тугатганидан сўнг Самарқандга – Хожа Убайдуллоҳ Аҳрор Валий ҳузурига келади. Бухорода Хожа Баҳоуддин Нақшбанд қабрини зиёрат қилади. Юртига Хожа Аҳрорнинг халифаси мақомида қайтиб борди.\nУ дастлаб Симовада фаолият кўрсатди, кейинчалик Истамбулда нақшбандия тариқати хонақоҳига асос солди. Сўнг эса унинг ўрнини Бухородан келган Шайх Аҳмад Бухорий эгаллади. У нақшбандия тариқатини Онадўли ва Румэлида, яъни Кичик Осиё ва Европанинг жануби-шарқий қисмида кенг тарқатди, Истамбулнинг Фотиҳ мавзесида Шайх Аҳмад Бухорий асос солган хонақоҳ 1925 йилга қадар фаолият кўрсатиб келди.\n1630 йилдан бошлаб ўша кезларда Усмонли империясининг таркибий қисми бўлган Яман ва Ҳижозга Ҳиндистондан нақшбандия-мужаддидия кириб келди. Шу сулук вакиллари орқали бу тариқат Мисрга ҳам тарқалди. Ҳиндистонда нақшбандия намояндалари миграциясининг янги тўлқини – асосан, Хожа Муҳаммад Маъсум (1669 йили вафот этган) шогирди, Ҳижоз, Миср, Сурия ва ҳозирги Туркиянинг ўзида нақшбандия тариқати ғояларини тарғиб қилган Хожа Муҳаммад Мурод ал-Бухорийнинг (вафоти – 1729) номи билан боғлиқ. У вафот этганидан сўнг Истамбул шаҳрида Муродия хонақоҳига асос солинди ва у нақшбандия тариқати Ҳиндистон шохобчасининг Туркиядаги марказига айланиб кетди. Бу жойдан эса тариқат бу ёғи Боснияга қадар етиб борди, Сурия орқали эса Фаластинга ҳам кенг тарқалди. Ҳатто, Қуддуси шариф (Иерусалим)да XVII аср бошларидан то 1973 йилгача фаолият кўрсатиб келган “Завияйи Узбакия”(“Ўзбеклар хонақоҳи”)га асос солинди.\nXIX аср охирида биргина Истамбулнинг ўзида 52 та ишлаб турган хонақоҳ бўлган.\nКўриниб турибдики, Туркияда нақшбандияга қизиқиш жуда катта. Ўзбекистон Республикаси Президенти Шавкат Мирзиёев ташаббуси ва раҳнамолигида мамлакатимизда зиёрат туризмни ривожлантириш борасида амалга оширилаётган эзгу ишларнинг келажаги – порлоқ. Яқин замонларда мамлакатимизга зиёратчилар ёғилиб келадиган бўлади. Ҳозир бу жараён бошланди. Аминмизки, ислом дини ва унинг бағрида шаклланган тасаввуфнинг равнақида муҳим ўрин тутган муқаддас маконлари бор юртимизга биринчи галда Туркия Республикаси фуқаролари зиёратга келишга интилади.\nТуркия Республикаси Президенти Режеп Таййиб Эрдоғаннинг давлат ташрифи билан юртимизга келган кунлари бу маълумотлардан хабардор бўлишнинг алоҳида аҳамияти бор, албатта.\n“Нақшбандия” журнали бош муҳаррири


Минтақа ўзини ‘Исломий Давлат’дан ҳимоя эта оладими? - BBC O'zbek\nТаҳлилчиларга кўра, дунёдаги энг қудратли бу жиҳодчи гуруҳнинг минтақага қанчалик кириб бора олиши бундан буёғига Покистон Қуролли кучларига боғлиқ бўлади.\nУларнинг бу каби баҳоси “Исломий Давлат” Марказий Осиёнинг шундоқ биқинида ўзининг янги тармоғига асос солган, минтақада ўз қўмондонини тайин этган, ҳам Покистон ва ҳам Афғонистон раҳбарияти, алал-оқибат, гуруҳ минтақага жиддий таҳдид эканини расман ва ошкора эътироф этган бир манзарада янграмоқда.\nЧунки айнан Жосуслик Хизмати дохил Покистон ҳарбийлари минтақадаги энг йирик исломий жангари гуруҳларга катта таъсирга эга, деб ишонилади, аммо бу фикр ҳамиша покистонлик мулозимларнинг ўзлари томонидан рад этиб келинади.\nМинтақавий таҳлилчилар эса, худди шу манзарада, аксарият Марказий Осиё давлатларига бевосита қўшни Афғонистондаги исёнчи гуруҳлар ҳам Покистоннинг дастаги ва кўмагига қарам эканини айтишади.\nУларга кўра, Покистон томони бу каби гуруҳлардан икки девор-дармиён қўшниси бўлган Афғонистон ёки Ҳиндистонга қарши ўзининг минтақадаги гео-сиёсий манфаатларини ҳимоя қилиш йўлида фойдаланиб келади.\nАммо, бошқа томондан, Покистон Қуролли кучлари 2009 йил Сват водийси ва ўтган йилдан буён Шимолий Вазиристондаги ҳарбий амалиётлари мисолида ўзларининг жангариларга қарши нимага қодирликларини намойиш этишга ҳам улгуришган.\nЎз ўрнида таъкидлаш жоиз, Сват водийда Шариат қонунини ўрнатишга улгурган толиблардан буткул тозаланган бўлса, Покистоннинг қўшни Афғонистон билан чегарадош қавмлар яшовчи ярим мухтор Вазиристон минтақасидаги кенг кўламли ҳарбий амалиётлар ўтган йил июн ойидан буён давом этиб келади.\nПокистоннинг худди шу минтақасидан эса, йилларки, ҳар икки давлатда бирдек фаолият юритишга қодир Толибон ҳаракати, “ал-Қоида”, “Ҳаққоний” тармоғи ва Ўзбекистон Исломий Ҳаракати, Шарқий Туркистон Исломий Ҳаракати лидерлари ва аксарият аъзолари бошпана топиб келишган.\nБир-бирлари билан яқин иттифоқчи ва якуний мақсадлари исломий давлат қуриш бўлган бу гуруҳлар сўнгги ўн йилликларда минтақага асосий таҳдид сифатида кўриб келинган.\nҲозирга келиб, уларнинг орасидан Ўзбекистон Исломий Ҳаракатига ўхшаш гуруҳлар “Исломий Давлат”га буткул садоқатларини баён қилиб улгуришган.\n“Ал-Қоида” ва “Ҳаққоний” тармоғи истисно, ҳар икки Толибон ҳаракати қатор юқори мартабали қўмондонлари ҳам ўз амирул-мўмининлари Мулла Муҳаммад Умардан воз кечиб, улар баробарида Яқин Шарқдаги янги исломий халифат халифи Абу Бакр ал-Бағдодийга байъат келтириб бўлишган.\nТаҳлилчилар эса, худди шу ўринда, сўнгги ойларда минтақадаги жангари гуруҳ лидерлари ёки аъзоларини “Исломий Давлат” сафларига ўтишга ундаётган асосий омиллардан бири ҳам айнан Покистон Қуролли кучларининг Шимолий Вазиристон минтақасида олиб бораётган ҳарбий амалиётлари бўлаётганини айтишади.\nЖумладан, Ўзбекистон Исломий Ҳаракати раҳбари Мужоҳид Усмон Ғози ўзларининг “Исломий Давлат” гуруҳига садоқатлари изҳор этилган бундан бир неча ой аввалги баёнотида айнан шу амалиётлар сабаб, Вазиристон минтақасида жуда ночор аҳволда қолганликларини ошкора тан олганди.\nҲам халқаро ва ҳам минтақавий таҳлилчиларга кўра, янги ғоявий, инсоний ва молиявий ресурсларга бўлган эҳтиёж бу жангариларни ҳозир “Исломий Давлат” сафларига чорлаётган асосий омилга айланган.\nДунёнинг турли бурчакларидан ёлланган аъзоларининг сони ҳозирги кунда 30.000 дан ортиши айтилувчи “Исломий Давлат” эса, ҳар томонлама баҳо берганда ҳам, бугун дунёдаги энг қудратли жиҳодчи ва жангари гуруҳ сифатида эътироф этилади.\nУстига устак, ҳар икки Толибон ҳаракати сафларидаги тарқоқлик ва яқин-яқингача барча толиблар байъат келтириб келган раҳбарлари Мулла Муҳаммад Умар қаердалигининг номаълум қолаётгани “Исломий Давлат”нинг минтақадан янги жангарилар ёллашига қўл келаётган бошқа бир муҳим омилга айланган.\n“Исломий Давлат”нинг Жанубий Осиёда алоқалари борми?\n90-йиллар охирларидан бошлаб то ҳозиргача минтақадаги барча жангари гуруҳлар Афғонистон Толибон ҳаракати раҳбари Мулла Умарга содиқ бўлишган.\nШу жумладан, Ироққа ўтишидан аввал Афғонистонда бир неча йил жанг қилган “Исломий Давлат” гуруҳининг асосчиси Абу Мусаб аз-Зарқавий ҳам.\n“Исломий Давлат”нинг Абу Мусаб аз-Зарқавий атрофидаги бошқа лидерлари эса, Афғонистон ва Покистонда деярли бўлишмаган, шу боис ҳам улар минтақада бирор бир алоқага эга эмаслар.\nТаҳлилчиларга кўра, Яқин Шарқдаги “Исломий Давлат”ни минтақага боғловчи ягона восита, ҳозирча, сўнгги йилларда гуруҳ сафларида жанг қилиш учун Покистон ва Афғонистондан Сурия ҳамда Ироққа кетаётган маҳаллий жангарилар бўлиши мумкин.\nПокистон Қуролли кучлари\nАгар, айрим маълумотларга таянилса, Покистон Қуролли кучлари жорий пайтда сони 600.000 дан ортувчи мунтазам қўшинга эга. Устига устак, Покистонда катта сондаги ярим ҳарбийлар ва полиция кучлари ҳам амал қилади.\nБунда ташқари, Покистоннинг Ҳаво ва Денгиз кучлари ҳам минтақадаги йирикларидан бири саналади.\nМамлакат Қуролли кучлари билан яқин ҳамкорликда иш олиб борувчи Жосуслик Хизматининг қудрати эса, Покистонга қўшни минтақа давлатлари томонидан алоҳида эътироф этилади.\nУстига устак, айнан ҳарбий қурилмаси Покистонда, агар таъбир жоиз бўлса, “энг йирик сиёсий партия” сифатида кўрилади, яъни, ҳарбийлар мамлакат сиёсатида якуний сўзни айтиш даражасида қудратга эга.\nПокистон Қуролли кучлари минтақадаги энг яхши таъминланганларидан бири ҳам ҳисобланади.\nImage caption Би-би-сининг Покистондаги мухбири Раҳимуллоҳ Юсуфзай\nЖанг майдонидаги ўтган 11 йиллик фаолиятини назарда тутаркан, Покистондаги мухбиримиз Раҳимуллоҳ Юсуфзай минтақадаги турли жангари гуруҳларга қарши курашда Покистон ҳарбийлари етарли даражада тажрибага эга эканликларини ҳам таъкидлайди. .\n“Улар шунча йилдан буён Покистон Толибон ҳаракати, “ал-Қоида” тармоғи, Ўзбекистон Исломий Ҳаракати, Шарқий Туркистон Исломий ҳаракати ва бошқа кўплаб исёнчи гуруҳларга қарши жанг олиб бориб келишмоқда. Ютуқлари ҳам йўқ эмас. Орада Покистон шимоли-ғарбидаги айрим минтақаларни исёнчилардан тозалашга ҳам муваффақ бўлишган”, - дейди мухбиримиз.\nАммо, худди шу манзарада шуни ҳам таъкидлаш керакки, орада кечган вақт мобайнида Покистонда фаол бўлган бирор бир жангари гуруҳ буткул даф этилмаган, улар билан сулҳу мадорага эришиш уринишлари ҳам ҳозирга қадар самара бермаган.\nМухбиримизга кўра, эҳтиёж туғилса, Покистон Қуролли кучлари “Исломий Давлат” гуруҳи жангариларига қарши ҳам худди шундай жанг олиб бора олади, аммо бу жараён осон кечмайди ва ҳатто, бир неча йилга чўзилиши ҳам мумкин бўлади.\nТажриба нима дейди?\nПокистон Қуролли кучларининг Шимолий Вазиристон минтақасидаги кенг кўламли ҳарбий амалиётлари саккиз ойдан буён давом этиб келади ва аниқ қачон ниҳоя топиши ҳам, ҳозирча, маълум эмас.\nАгар, покистонлик ҳарбийлар ўзларининг иддаоларига таянилса, орада кечган вақт давомида каттагина ютуқларга эришишган.\nЎз амалиётлари жараёнида шу пайтгача Шимолий Вазиристонда хорижийлари дохил икки мингдан зиёд жангарини ўлдиришган. Юзлаб исёнчиларни ҳибсга олишган.\nПокистонлик масъуллар, шунинг баробарида, исёнчиларнинг таъминот йўллари, бомба ясаётган сатҳлари, тайёргарлик жамлоқлари ва Шимолий Вазиристондаги асосий истеҳкомлари вайрон этилганини ҳам иддао этишади.\nАммо, Покистондаги мухбиримиз Раҳимуллоҳ Юсуфзайнинг айтишича, орада кечган вақт мобайнида ҳарбийлар ўз даъволарини исботлаши мумкин бўлган ишончли далилларни оммавий-ахборот воситаларига тақдим этишмаган.\nНа-да ўлдирилган жангариларининг шахсларига оид маълумотлар, на-да уларнинг жасадлари ва на-да таслим бўлгани айтилаётган исёнчиларнинг ўзларини оммага кўрсатишган.\n“Покистон Қуролли кучлари, бундан ташқари, Шимолий Вазиристон минтақасининг 90 фоизини жангарилардан тозалашганини айтишади. Аммо улар сўз юритаётган ҳудуд фақат текисликдан иборат. Демоқчи бўлганим, жангарилар минтақанинг тоғли ва қалин ўрмонзорлардан иборат қолган 10 фоизидан бошпана топишган, шу боис ҳам, уларни мавҳ этиш осон бўлмайди. Бу кенг кўламли ҳарбий амалиётлар яна қанчага чўзилишини ҳам ҳеч ким айтолмайди”, - дейди у .\nМухбиримизнинг айтишича, Шимолий Вазиристондагиси билан баробарида Покистоннинг қавмлар яшовчи яна қатор минтақаларида ҳам жанглар бораётгани боис, Афғонистон билан чегарадош ҳудудларнинг тўлиқ хавфсизлигини таъминлаш йилларга чўзилиши мумкин.\n“Исломий Давлат” қўшилса-чи?...\nТаҳлилчиларга кўра, шунда ҳам, минтақадаги бугунги вазият назарда тутилса, “Исломий Давлат” Покистон Қуролли кучларини шошириб қўйиш даражасида катта хатарга айланолмайди.\nУлар айни ўринда орада кечган вақт давомида Покистон Қуролли кучлари ва Америка ҳарбийларининг дрон ҳужумлари сабаб, Толибон ҳаракати, “ал-Қоида” тармоғи ва минтақадаги бошқа исёнчи гуруҳлар ҳам аскарий ва ҳам ҳудудий жиҳатдан аллақачон каттагина йўқотишларга учрашганига диққат қаратишади.\nБошқа томондан, таҳлилчиларнинг айтишларича, Покистон ва Афғонистонда ёллашга улгурган янги жангариларининг собиқ толиблар экани боис, “Исломий Давлат” яқинда минтақада асос солган “Хуросон Исломий Давлати” тармоғининг бугунги чеҳраси ва куч-қудрати ҳам мамлакат ҳарбийларига яхши маълум.\nАммо, шунда ҳам, уларга кўра, “Хуросон Исломий Давлати” тармоғининг Покистонда ташкил топгани, бирламчи лидери ва аксарият янги аъзоларининг Покистон Толибон ҳаракати аъзолар экани сабаб, “Исломий Давлат” қўшни Афғонистондан кўра, Покистонга каттароқ хавф туғдиради.\nЯъни, Покистон Қуролли кучлари етарли сонда қўшин, қурол-яроғ ва таъминотга эга эсалар-да, жангарилар олиб боражак жанг услуби уларга панд бериши мумкин бўлади.\nСўнгги йилларда минтақада фаол бўлган барча жангари гуруҳлар эса, партизанча жанг олиб бориш йўлига ўтишган, худкуш ҳужумчилар ва узоқдан туриб бошқарилувчи портловчи ускуналарга кўпроқ рўжу қўйишган.\nҲарбий экспертларга кўра, худди шу боис ҳам, бу каби жангари гуруҳларни буткул мавҳ этиш осон иш эмас. Уларга қарши жанглар узоқ давом этади ва катта йўқотишларга сабаб бўлади.\nУстига устак, ҳам халқаро ва ҳам минтақавий таҳлилчилар наздларида минтақада ўзининг янги тармоғига асос солиши “Исломий Давлат”нинг Жанубий Осиёда ҳам кенгайиш ниятида жиддий эканига ишора қилади.\nБошқа томондан, бу - ҳам Покистон ва ҳам Афғонистонда Яқин Шарқдаги бу гуруҳнинг таъсири бундан буёғига ошиб боришига ҳам далолат қилади, дейишади улар.\n“Исломий Давлат”га минтақадаги бошқа жангарилар қандай муносабатда?\n“Ал-Қоида” тармоғи сўнгги ўн йилликларда минтақадаги иккита қудратли жангари гуруҳдан биттаси бўлиб келган.\nТармоқ айнан “Исломий Давлат” гуруҳининг номини тилга олиб, шу пайтгача на-да ёқловчи ва на-да қораловчи бирор бир баёнот билан чиққан.\nАммо орада “ал-Қоида” раҳбари Айман аз-Завоҳирий Сурия ва Ироқда жанг қилаётган барча исёнчи гуруҳларни бирлашишга даъват этгани ҳам бор гап.\n2014 йилнинг июн ойида, яъни “Исломий Давлат” гуруҳи раҳбари Абу Бакр ал-Бағдодий ўзини янги халиф, деб эълон қилишидан икки ой ўтиб, Жанубий Осиёда янги тармоғига асос солганини эълон қилган.\nОрадан бор-йўғи бир неча ҳафта ўтиб, Ҳиндистондаги янги бўлими орқали Покистоннинг Карачи шаҳрида йирик ҳужум уюштиришнинг ҳам уддасидан чиққан.\nКўпчиликнинг ишонишича, “ал-Қоида” бу ишни “Исломий Давлат”нинг янги жангарилар ёллаш ва Яқин Шарқдаги бойвачча ҳомийлари воситасида минтақада ўз таъсирини кучайтиришига йўл қўймаслик мақсадида қилган.\nАммо, халқаро ҳарбий таҳлилчиларга кўра, сўнгги йилларда Сурия ва Ироқда эришган жиддий ютуқлари янги ҳомийлар ва кўнгиллилар масаласида “ал-Қоида”ни бир четга суриб, устунликни аллақачон “Исломий Давлат” гуруҳига берган.\nАйрим гап-сўзларга кўра, Покистон Толибон ҳаракати раҳбари Мулла Фазлуллоҳ ҳам шафқатсизлик бобида “Исломий Давлат”дан қолишмаслигини кўрсатиш ва бу борада гуруҳнинг минтақадаги янги тармоғидан аввал донг чиқариш учун Пешовардаги қонли ҳужумга қўл урган.\nЛекин, таҳлилчиларнинг қатъий-ишонч билан айтишларича, шунда ҳам, “Исломий Давлат” алал-оқибат Покистоннинг муайян бир қисмини босиб олиш ёки маълум бир ҳудудида ўзининг бошқарувини ўрнатишга муваффақ бўлмайди.\nҲам ҳар икки Толибон ҳаракати ва ҳам “ал-Қоида” тармоғини назарда тутган таҳлилчиларга кўра, “Исломий Давлат”га минтақада биринчи йирик сунний-салафий гуруҳи бўлмаслиги панд беради.\nБошқа тарафдан, уларга кўра, сўнгги йилларда бутун Покистон бўйлаб зўравонликлар кўламининг анча камайгани ҳам дунёдаги энг қудратли бу жангари гуруҳ зиддига хизмат қилади.\nАгар, айрим маълумотларга таянилса, 2009-2010 йиллар билан таққосланганда, ҳозирга келиб, Покистон бўйлаб исёнчиларнинг ҳужумлари учдан бирига қисқарган.\nАксарият минтақавий таҳлилчиларнинг ишонишларича ҳам , токи Покистон Қуролли кучлари имкон бермас экан, “Исломий Давлат” Жанубий Осиёда узоққа боролмайди.\nЖумладан, покистонлик ҳарбий эксперт Хадим Ҳусайнга кўра, “Исломий Давлат”нинг минтақадаги муваффақияти Покистон ва Афғонистон ҳукуматларининг исёнчиларга қарши жорий сиёсати ва стратегиясининг қанчалик иш беришига ҳам боғлиқ бўлади.\n“Агар, бу икки давлат ҳукуматлари жангарилик ва экстремизмни йўқ этишга муваффақ бўлишмаса, бу – “Исломий Давлат”нинг минтақага янада фаолроқ кириб келиши, янгидан янги жангарилар ёллаши ва ўз тармоқларини барпо этишига йўл очиши мумкин. Чунки Афғонистон ва Покистонда аллақачон “Исломий Давлат”ни ҳар томонлама қўллаши, уларга кўмак бериши мумкин бўлган тармоқлар мавжуд”, - дейди эксперт.\nТаҳлилчилар, худди шу ўринда, ўтмиш тажрибасидан келиб чиқиб, “Исломий Давлат”нинг фаоллашишга бўлган интилишлари манзарасида минтақада жангари гуруҳларнинг янги глобал иттифоқлари пайдо бўлиши эҳтимолини ҳам назардан соқит этишмайди.\nБошқа томондан, уларга кўра, ҳозирча, Покистон ва Афғонистоннинг ўзига кўз тикиш биланоқ “Исломий Давлат” аввалига ўзи бир бўлими сифатида пайдо бўлиб, сўнгги йилларда ашаддий рақибига айланган “ал-Қоида” тармоғига ўзига хос бир даъват билан ҳам чиққан. Ҳамда, ўз навбатида, минтақадаги мавжуд жангари гуруҳлар ўртасида қудрат талашишга бўлган интилиш эҳтимолини-да пайдо қилган.\nПокистон масъуллари нима дейди?\nЯқин Шарқдаги “Исломий Давлат” гуруҳи Покистонда ўзининг минтақадаги янги тармоғига асос солганига оид аудиобилдириши билан ўтган ой охирида чиққанди.\nПокистон ҳукумати ва ҳарбийларининг бунга муносабатлари эса, орадан бир ойча ўтиб, яъни фақат шу кунларда маълум бўлди.\nАммо, эътиборли жиҳати шундаки, “Исломий Давлат” хавфига баҳо беришда уларнинг фикрлари бир-биридан тамом фарқли эканига гувоҳ бўлиш мумкин.\nЯъни, ҳам Покистон Ички ишлар ва ҳам Мудофаа вазирлари “Исломий Давлат”ни ўз мамлакатларига жиддий таҳдид сифатида кўрмасликларини баён қилиб турган бир манзарада, Ташқи ишлар вазирлиги шу ҳафта душанба куни Яқин Шарқдаги бу гуруҳ таҳдидидан жиддий огоҳлантириб чиқди.\nПокистон Ташқи ишлар вазири Айзаз Аҳмад Чаудри парламентнинг махсус йиғинида, “Ҳукумати “Исломий Давлат” минтақага солаётган таҳдиддан огоҳ”, - эканини баён қилди.\nЖаноб Чаудри, ўз ўрнида, ҳукумати барча масъул мулозимларга мамлакатдаги бирор бир шахс ёки ташкилотнинг “Исломий Давлат” билан алоқада бўлмасликларини таъминлашга ҳам буйруқ берганлигини маълум қилди.\nКоалицион парламент ҳайъати эса, айнан “Исломий Давлат” Покистонга қандай таҳдид солиши мумкинлиги масаласини муҳокама қилиш учун йиғилган бўлган.\nМамлакатда инглиз тилида чоп этилувчи йирик “The Express Tribune” нашриинг хабар беришича, шунда ҳам, Покистон Ташқи ишлар вазири мамлакатининг “Исломий Давлат”га қарши халқаро ҳарбий иттифоққа қўшилиш нияти йўқлигини билдиришни ҳам унутмаган.\nБундан аввал “Исломий Давлат” номи ва рамзлари Покистоннинг Лахор, Кветта ва Карачи каби йирик шаҳарлари бинолари деворларига чизиб кетилган, Пешоварда эса, тарафдорлари гуруҳни қўлловчи варақалар тарқатишгача боришганди.\nАммо покистонлик мулозимлар шу пайтгача “Исломий Давлат”нинг оёғи ўз мамлакатларига етганига оид хабарларни рад этиб келишаётганди.\nХавфсизлик ва жосуслик манбаларининг ишонишларича, ҳозирча, Яқин Шарқдаги “Исломий Давлат” гуруҳи Жанубий Осиёдаги амалиётларини тўғридан-тўғри ўзи мувофиқлаштиришга улгурганича йўқ.\nМинтақавий таҳлилчиларга кўра, агар Покистон ҳукумати Афғонистон билан бевосита чегарадош қавмлар яшовчи минтақаларини тўлиқ ўз назорати остига олишга муваффақ бўлса, “Исломий Давлат” бўладими ёки бошқа ҳар қандай жангари гуруҳ, минтақада хавфсиз бошпана топиши мумкин бўлган бирор бир жой қолмайди.\nУларга кўра, худди шу боис ҳам, Покистон ҳарбийлари худди шу масалага бирламчи аҳамият қаратишлари шарт бўлади.\nПокистондаги янги тармоқ\nГуруҳ шу йил бошида Покистонда асос солиб, қўшни Афғонистонда ҳам фаолият юритишини кўзда тутган янги тармоқ эса, “Хуросон Исломий Давлати”, деб номланади.\n“Исломий Давлат” жорий пайтда ўз исломий халифатига асос солган дунёдаги ягона жиҳодчи жангари гуруҳ бўлади.\nЖорий пайтда эса, гуруҳнинг Яқин Шарқ чегараларидан ташқарида ҳам фаоллашишга уринаётгани кузатилади.\nУлар яқинда Покистоннинг ўзи, шунингдек, Ливия ва Мисрда уюштирилган ҳамда “Исломий Давлат”га байъат келтирган маҳаллий жангари гуруҳлар масъулиятини ўз зиммасига олган қатор қонли ҳужумларни бунга мисол қилиб келтиришади.\nЯқин Шарқда эришган муваффақиятлари боис, Жанубий Осиёдаги бошқа жангари гуруҳлар орасида ҳам “Исломий Давлат”га мойиллик кучайиб бораётгани, Индонезия, Бангладеш ва Ҳиндистон каби қатор минтақа давлатлари фуқароларининг ўз йўлларини Сурия ва Ироққа солишаётганига оид хабарлар бор.\nЙилларки, ораларидаги алоқалар танглигича қолаётган Покистоннинг ён қўшниси Ҳиндистон эса, худди шу манзарада ўз ҳудудида “Исломий Давлат” гуруҳининг фаолиятини расман тақиқлаган биринчи Жанубий Осиё давлати бўлади.\nАгар, маҳаллий масъуллар келтираётган маълумотлар ва собиқ Толибон қўмондонлари ўзларининг видеоиқрорларига ишонилса, “Исломий Давлат” ўтган бир неча ойнинг ўзида Покистон ва Афғонистонда юзлаб янги жангарилар ёллашга муваффақ бўлган.\nАгар, яқинда эълон қилинган расмий маълумотларга таянилса, шу кунларда 2.000 дан 4.000 тагача марказий осиёлик ҳам “Исломий Давлат” сафларида жанг қилмоқда.\nЎзбекистон томони эса, орада гуруҳнинг шу йил баҳор ойларида ўз ҳудудида турли хуружлар уюштириш режасида эканидан хабар топганини ҳам баён қилганди.\n“Исломий Давлат”нинг минтақадаги лидери ким?\n40 ёшлар атрофидаги Ҳафиз Сайид Хон ўтган беш йил давомида Покистон Толибон ҳаракатининг қавмлар яшовчи ва ўзи туғилиб ўсган Оракзай минтақасидаги қўмондони бўлган.\nАгар, ўзи эълон қилган хабарга таянилса, ўтган йил октябр ойида Яқин Шарқдаги “Исломий Давлат” гуруҳи сафига ўтган.\nДунёдаги энг қудратли ва жангари бу гуруҳга садоқатини изҳор этган пайтда Оракзайдаги қудратидан айрилиб, қувғинда бўлгани ва Афғонистоннинг шимолий-шарқий минтақаларидан бошпана излаб юргани айтилади.\nҲафиз Сайид Хон диний сабоғини Оракзай минтақасининг Мамозай ҳудуди ва қўшни Хайбер-Пахтунхва вилоятидаги масжидларда чиқарган.\n2001 йил сентябр ойидаги ҳужумлар ортидан, Афғонистонда Ғарб бошчилигидаги иттифоқ кучларига қарши жанг қилган ва ўша пайтда қудратда бўлган Покистон Толибон ҳаракати раҳбари Байтуллоҳ Меҳсуднинг назарига тушган.\nАммо Байтуллоҳ Меҳсуд америкаликларнинг дрон ҳужумида ҳалок этилиб, унинг ўрнига Ҳакимуллоҳ Меҳсуд тайин этилган 2009 йилнинг август ойида ҳаракатнинг Оракзай минтақасидаги қўмондони этиб тайинланган.\nЛекин, шунга қарамай, Ҳакимуллоҳ Меҳсуд ва унинг ўлими ортидан, 2013 йилда иқтидорга келган Мулла Фазлуллоҳ билан ҳам чиқишмаган.\nТаҳлилчиларга кўра, Ҳафиз Сайид Хоннинг Толибон сафларини тарк этиб, “Исломий Давлат” томонига ўтишига ҳам худди шу нарса туртки берган бўлиши мумкин.\nАммо орада “Исломий Давлат” гуруҳининг Афғонистондаги илк лидери, жангари ёлловчиси ва минтақадаги янги тармоғи раҳбарининг муовини Мулла Абдул Рауф америкаликларнинг дрон ҳужумида ўлдирилган.\nШу ўринда таъкидлаш жоиз, орадан икки ойча ўтиб ҳам, “Хуросон Исломий Давлати” иккита лидеридан биттаси бўлган Мулла Абдул Рауфнинг ўлими юзасидан бирор бир расмий баёнот билан чиқмаган.\nҲам халқаро ва ҳам минтақавий таҳлилчиларнинг бирдек эътироф этишларича эса, ҳатто, бу каби йўқотиш ҳам “Исломий Давлат” гуруҳининг минтақада фаоллашиш ниятларига тўсқинлик қила олмайди.\nКуни-кеча Афғонистон Президенти Ашраф Ғани айнан Покистон Қуролли кучларининг Вазиристон минтақасида олиб бораётган ҳарбий амалиётлари сабаб, вужудга келаётган вазиятдан жиддий хавотир билдириб чиққан, айни шу жанглар сабаб, бугун Покистон қолиб, ўз мамлакати минтақадаги жангари гуруҳлар учун тортишиш марказига айланганини баён қилганди.\nАфғон раҳбарининг халқаро ҳамжамиятга қаратилган бу каби сўзлари хавфсизлик масалаларига бағишланган йирик Мюнхен анжуманида янграган, худди шу чиқишида президент Ғани Яқин Шарқдаги “Исломий Давлат” гуруҳи жорий пайтда Афғонистонда уюшиш, мўлжал олиш, қарор бериш ва ҳужум қилиш даражасида фаоллашишга муваффақ бўлаётганига алоҳида эътибор тортганди.


Н.Жуманиёзов: “Қиёмат” « O'zbekiston ERK Demokratik Partiyasi\nИнсон мехнати маҳсулининг юқори сифатда баҳоланиши, махсулотнинг қиёмига етгани, пишгани ёки жараённинг тугагани ҳисобланади. Табиий кечаётган жараёнда, маълум сабабларга кўра авария ёки катастрофа содир бўлса, бу ҳолни ватандошларимиз қиёматга қиёслайдилар. Қиём арабча сўз бўлиб тикка туриш ёки ҳодисанинг меъёрига етиши мазмунини билдиради.\nФалакиёт олимларининг исботлашларича коинот фазо, вақт ва модда йўқ жойда идеал нуқтанинг қудратли портлаши натижасида ҳосил бўлган борлиқдир. Бу жараён дунёвий фанда “Катта портлаш” дейилади. Яратганнинг қудрати билан катта партлашнинг биринчи секундида ҳосил бўлган водород элементи, коинотдаги моддаларнинг асосини ташкил қилади. Коинот Илоҳий субстанцияда жойлашган бўлиб вақт, материя ва шакл ўлчамларига эга чекланган фазодир. У кенгайиб бораяпти. Бугун коинотнинг яралганига 13 миллиад 700 миллион йил бўлибди. Коинотнинг тинимсиз кенгаявериши натижасида, бора бора у сўнади ва йўқ бўлади. Сўниш жараёни, яна 300 миллиард йил давом этади. Демак Аллоҳ, Ўз қудрати билан оламни йўқдан бор қилибди ва бордан йўқ қилади. Олам тугайди. Яъни, борлиқ йўқ бўлади, қиёмига етади. Бу қиёматдир.\nЕр юзида, Яратганнинг Ўз қудрат қўллари билан яратган Одам ота(ас) ва Мома Ҳаво яшаб ўтганлар. Уларнинг фарзандлари, биз ҳам ўз ҳаёт сармоямизни, бу фоний(вақтинчалик) дунёда яшаб ўтиб кетаверамиз.\nБугун инсоният, ер юзида ўзининг 7 минг йиллик тарихига эга. Одамзод бу дунёда яна қанча яшайди? Худо билади. Ислом таълимотига кўра, одамларнинг бир бировларидан меҳр оқибатлари қочганда, ота ўғли билан, она қизи билан чиқиша олмаганида, яъни инсоният жамоа бўлиб яшайолмаган замонида Исрофил (ас) сурни чалади. Сур овозидан инсоният ёппасига қирилади. Бу Аллоҳнинг аввалдан тайёрлаган, инсоният ҳаётининг ердаги қиёмидир. Яъни, бу қиёматдир. Ҳаёт яна одамсиз дунёда давом қилаверади.\nКоинотдаги ҳаракатланаётган галактикалар (юлдузлар туркуми) ўзаро тўқнашиш хусусиятига эгадирлар. Бу Аллоҳнинг коинот учун яратган қонунидир. Бизнинг қуёш системиз жойлашган “Сомон йўли” галактикаси, қўшни галактика Андромеди билан яна 4 миллиард йилдан кейин тўқнашиб бошлайди. Галактикалар тўқнашганда, ундаги юлдузлар, кетма кет портлай бошлайди. Кўриниш салютга ўхшаса керак. Натижада икки галактика бир бирини ютиб юборади. Жараён 3 миллиард йил давом қилади. Ерга ҳаёт бахшида килиб турган қуёш, ўзагидаги термо ядро синтез рекцияси сабабли, тинимсиз кенгаймоқда.\nГалактикалар тўқнашуви арафасида, қуёшнинг ҳажми ниҳоятда катталашади ва қуёш сирти ерга жуда яқин бўлади. Ер қаттиқ қизаётган бўлади. Ерда ҳаёт асорати аллақачон қолмаган бўлади. Қуръони Карим оятларида айтилгани каби, ер билан қуёш орасидаги масофа найза бўйига келганда, ерни қуёш қиздираётганда, юлдузлар тўкилаётганда, ўликлар тирилиб, қабрларидан турадилар. Демак, биз инсонлар 4 миллиард йил қабрда ётар эканмиз. Тўқнашув арафасида турар эканмиз. Бу инсонлар пешонасига ёзилган қёмат тақдири.\nБу фикрлар менинг бугунги дунёвий ва илоҳий фанларни таққослаб тушунганларимдир. Қиёмат Ҳақ. Лекин унга тайёрланиш керак эмас. Инсон ўз ўлимига тайёрланиши керак. Ўлим Ҳақ. Одам учун, Аллоҳ тайёрлаб қўйган, узоқ ва ёлғизликдаги қабр ҳаёти бор. Яна охират азоби ҳам бор. Бу қисқа, беш кунлик дунёда кўпчилигимиз Яратганга хуш келадиган ишларни қилмоғимиз зарур. Одам қилган яхши ва ёмон ишларига қараб, қиёмат ва охират азобларини ўтаб, ўзига лойиқ бўлган абадий ҳаётга муяссар бўлади.\nЯхшини ҳам, ёмонни ҳам Аллоҳ яратиб қўйибди. Ёмонликни фарқ қилсак яхшининг қадрига етамиз. Аллоҳ инсонни ақли билан бошқа мавжудотлардан фарқли қилди. У ақл ва имон билан ҳидоят йўлини топади. Имон масаласи бугунги рахбаримизнинг кун тартибидаги йўқ нарсадир. Каримов атрофида аллақачон носоғлом вазият вужудга келган. Бу вазиятни писанд қилмасдан мамлакатни яна бошқаравериш раҳбар шахсига ечилмас муаммолардан бошқа ҳеч нарса бермайди. Чунки жорий режим, ўзининг қиёмига етди.\nРежимнинг бундан кейинги, ўзини сақлаб қолиш ҳаракатлари, яъни халқ ичида мутлақо обрўси йўқ, Ўзбекистондай мамлакатни бошқаришга ўта нолойиқ , президентнинг қизи Каримова қўлига давлат бошқарувини топширилиши, ўзининг бошига ва жамиятга қиёматни етаклаб келиши билан баробардир. Адашган инсон, қалбини ислоҳ қилиш билан, адашган йўлидан қайтади. Каримов учун қалб ислоҳи қийин масаладир. Унинг учун бирдан бир тўғри йўл, тезда истеъфога чиқишдир. Ўрнини Ўзбекистон Халқ Ҳаракати бошчилигида “Ўтиш ҳукумати”га топширишдир. Ана ўшанда аввало, халқ учун ва кейин бугунги порахўр амалдорлар учун вазият тўғри бўлади. ЭРК партиясининг асосий идеяларидан бири адашганни тутиб олиб савалаш эмас, балки адашганга тўғри йўлни кўрсатишдир.\nЭй Парвардигоро, бизни тўғри йўлингдан адаштирма. Омин.


Айрим сурхонликлар¸ фермерлар очилган пахтани ўғрилардан қўриқлаш учун сафарбар қилинганини айтади.\nҲоким қаҳрига учраган юздан ошиқ фермер икки ҳафта маҳаллий коллеж ëтоқхонасида "ҳарбий ҳолат"да ушлаб турилган.\nОзодлик манбаларининг хабар қилишича¸ Сурхондарё вилоятининг Жарқўрғон тумани фермерлари касб-ҳунар коллежи ётоқхонасида икки ҳафталик кечаю кундузни “биргаликда” ўтказганидан сўнг, уларга уй-уйларига тарқалишга рухсат берилган.\nВилоят ҳокими буйруғига кўра, фермерлар дала ишларини ўз ҳолига ташлаб қўймаслик ва ҳокимиятдан тўғридан-тўғри топшириқ олиб туриш учун, икки ҳафта мобайнида кўрпа-тўшаги билан тунни бирга ўтказишга мажбур қилинган.\nОзодлик беш тунни бошқа ҳамкасблари билан коллеж ётоқхонасида ўтказган жарқўрғонлик фермер билан суҳбатда бўлди:\nОзодлик: Тунги навбатчилик ҳали ҳам бўляптими?\n- Йўқ. Кеча тугатиб келдик.\nОзодлик: Неча кун бўлдингиз?\n- Мен дам олишда эдим. Чақириб олишди. Беш кеча бўлдим. Қолганлар мендан кўпроқ туришган.\nОзодлик: Хўш, нима иш қилдиларинг тунда навбатчиликда?\n- Ҳеч нарса, ётиб дам олдик, селектор эшитдик.\nОзодлик: Озиқ-овқат, еб-ичиш кимнинг ҳисобидан бўлди?\n- Кимнинг ҳисобидан бўларди, ўзимизнингда. Фермерлар пул ташлашиб у бу нарса олиб келдириб едик, дейди исми сир тутилишини сўраган жарқўрғонлик фермер.\nЖарқўрғон тумани коллежининг исми ошкор этилишини истамаган ўқитувчисига кўра, юзга яқин фермер худди ҳарбий ҳолатдагидай кўрпа-тўшаклари билан коллеж ётоқхонасига келиб ётиб олган ва уларга нисбатан қаттиқ текширув жорий қилинган:\n- Мана ҳозир ҳамма фермерларни битта жойга ёпиб ўтирибди. Мисол учун¸ 100-100та фермерни группа қилиб, коллежларнинг ётоқхоналарига ётқизяпти. Буни устига ҳар битта фермер ётоқ жойи учун 10-15 минг сўмдан пул ҳам тўлайди. Кечаси эса армиядагига ўхшаб перекличка қилиб чиқади. Яна ярим кечаси ҳам турғизиб, перекличка қилар экан. Эрталаб эса ҳаммани ишига жўнатар экан. Кечқурун эса қилинган ишлар ҳақида ҳисобот олинар экан. Худди ҳарбий ҳолатдай, дейди Жарқўрғон коллежи ўқитувчиси.\nСуҳбатдошга кўра, вилоят ҳокимлиги бундай "ҳарбий сафарбарлик" сабабини, қишлоқ хўжалигида фавқулодда ҳолат юзага келгани билан изоҳлаган:\n- Мен ўзим ўқитувчиман, ҳеч ким билмайди, нима учун шундай қилинганини. Бизда вилоят ҳокими бор, Туроб Жўраев деган. Ҳаммани сўкади, фермер борми, аёл борми, фарқи йўқ, сўкади. Яна “она” билан сўкади. Ўзи илгари Маориф вазири бўлиб ишлаган, энди сурхондарёликларни фақат онаси билан “сийлаяпти”. Эшитишимча, ҳатто туман ҳокимларини ҳам уриб, сўкар экан. Мана шундай бошқарув кетяпти-да, Сурхондарёда, дейди ўз хавфсизлиги учун исмини сир тутишга мажбур бўлган сурхонлик ўқитувчи.\nЖарқўрғонлик бошқа бир суҳбатдош, Ўрол ака фермерларнинг икки ҳафта туну кун сафарбар қилингани сабаби очилган пахтани ўғрилардан ҳимоялаш эканини айтади:\n- Бир ҳафта олдин шундай бўлган тўғри. Пахта очилган, уни теришга ҳали рухсат бўлгани йўқ. Лекин кечқурунлари ўғрилар териб кетаётган экан, шунга фермерларни икки ҳафта роса қаттиқ ушлабди, дейди Ўрол ака.\nҚизириқ туманида фермерлик қилаётган Абдураҳмон ака сўзларига кўра, Жарқўрғонда содир бўлган пахта ўғирлаш ҳолати вилоят ҳокимининг фермерларни бир жойга қамаб жазолашига баҳона бўлган:\n- Жарқўрғонда шундай факт бўлган. Вилоят прокурори билан Жарқўрғон туман Ички ишлар бўлими бошлиғи, бир фуқаронинг пахта кўсакларини юлиб, пахтани териб олаётган пайтда шу воқеанинг устидан чиқиб қолган. Шунинг учун жарқўрғонлик фермерларга шундай чоралар қўлланилган, токи улар беэътибор бўлишмасин деган мақсадда, дейди фермер Абдураҳмон ака.\nСурхондарё вилоят ҳокимлиги қошидаги Қишлоқ хўжалик ишлари бўйича бўлимининг ўзини таништирмаган ёрдамчиси Озодлик билан суҳбатда, фермерларни мажбурий ётоққа жалб қилиниши юзасидан ҳеч қандай ахборот беролмаслигини айтди.


Қандаҳорда Жанубий Корея фуқаролари ўғирлаб кетилишига қарши норозилик намойиши бўлди.\n24 ноябр 2020, Тошкент вақти: 00:55\nНамойишчилар “Толибон” ҳаракатига қарши шиорлар айтиб, хориж фуқаролари, жумладан, аёлларни ўғирлаш ислом динига зид эканини таъкидлади.\nКуни-кеча жангарилар гаровдагилар учун белгиланган ультиматум муддатини яна бир кунга узайтирганини билдирган эди. Жангарилар билан ўтказилаётган музокараларга маҳаллий оқсоқоллар воситачилик қилмоқда.\nШунингдек, “Толибон” бир ҳафта илгари ўғирлаб кетилган Германия фуқаросининг соғлиғи ёмонлашганини маълум қилди. Германиялик иккинчи шахснинг жасади якшанба куни топилган эди. Айни пайтда унинг ўлими сабаблари ўрганилмоқда.


Ўзбекистон энерготизимда қолмайди\n27 ноябр 2020, Тошкент вақти: 08:11\nЎзбекистон расмийлари минтақа энерготизими мамлакат энергетик хавфсизлигига таҳдид солиши мумкинлигини айтмоқдалар.\nЎзбекистон Марказий Осиё ягона энерготизимидан чиқиш ниятидан қайтгани йўқ. Тошкент расмийларига кўра, Ўзбекистоннинг бу тизимда қолиши республика энергетикаси учун хавфлидир.\n“Ўзбекэнерго” давлат ҳиссадорлик ширкати диспетчер маркази раҳбари Эссо Саъдуллаевнинг “Народное слово” газетасида чоп этилган мақоласида айтилишича, Ўзбекистон учун Марказий Осиё ягона энерготизимидан чиқиш манфаатлидир.\n“Бугунги кунда Марказий Осиё ягона энерготизими Ўзбекистон энерготармоқларининг барқарор ва хавфсиз фаолият кўрсатишига таҳдид солмоқда. Бу эса ягона энерготизмдан чиқиш ва алоҳида тармоқ сифатида фаолият кўрсатиш масаласини кун тартибига чиқармоқда. Ўзбекистон томонидан энергетик хавфсизлик борасида кўрилаётган чора-тадбирлар ўз энерготармоғимизнинг барқарор ишлашини таъминлайди. Бугунги кунда юзага келган вазиятда “Ўзбекэнерго” Марказий Осиё ягона энерготармоғида қолиш имконияти йўқ, деб ҳисоблайди”, дейилади “Народное слово” газетасида чоп этилган мақолада.\nСоҳа мутахассисларининг айтишларича, Марказий Осиё ягона энерготизими бугунги кунда эскириб қолган ва минтақа давлатлари ўртасидаги турли зиддиятларни келтириб чиқариш ўчоғига айланмоқда.\nМасалан, Тожкистон томони бу энерготармоқдан қўшни давлатлар учун мўлжалланган электр қувватини олиб қўймоқда. Остона расмийлари Тожикистон бундай амалиётни тўхтатмаса, ноябр ойидан бошлаб Қозоғистон ҳам энерготармоқдан чиқишини билдирган.\nМаълумотларга кўра, айнипайтда Ўзбекистон ўз энерготармоғини автоном фаолият учун мослаштирмоқда. Бу мослаштириш қанча муддат давом этиши ҳозирча аниқ эмас.\nҚирғизистон ва Қозоғистон бу ҳолатда Ўзбекистондан бўлган энергетик қарамликдан қутилиш учун узунлиги тахминан 600 километрлик Кемин-Датқа электртармоғини қуриши керак бўлади. Қирғизистон ҳукумати бу борада кўмак сўраб, Хитой тарафига мурожаат қилган.


АҚШ Мудофаа Вазири ўринбосари Пол Вулфовиц АҚШ ҳарбийларининг мамлакатда қолишини ироқликлар қўллаб-қувватлаëтганини билдирди.\nСўров натижалари кўрсатиб турибдики, ироқликлар АҚШ ҳарбийларининг қанча керак бўлса,шунча мамлакатда қолишлари тарафдоридир, деди Вулфовиц.\nАҚШ Мудофаа вазири ўринбосари ушбу натижалар қаердан олингани юзасидан ҳеч нарса демаган.\n- Ироқликлар бизнинг мамлакатни тарк этишимизни ҳоҳлайдими? Албатта, аммо вақти келиб. Аммо сўровлар кўрсатаëтганидек, Ироқ халқи олдинги режим тарафдорлари ҳокимиятга қайтмаслигига ишонч ҳосил қилмагунча, ҳарбийларнинг қанча керак бўлса, шунча қолиши тарафдори-, деди Пол Вулфовиц.


AҚШ "Ислом дaвлaти"гa қaрши “кенг кўлaмли коaлицияни бошқaрaди”\n14 май 2021, Тошкент вақти: 16:17\nAҚШ Сурия вa Ироқдaги терроризм тaҳдидигa қaрши курaшдa “кенг кўлaмли коaлициягa етaкчилик қилaди”.\nБу ҳaқдa AҚШ президенти Бaрaк Обaмa 10 сентябрь куни Aмерикa хaлқигa қилгaн мурожaaтигa билдирди.\nШунингдек, президент 475 нaфaр aмерикaлик ҳaрбий Ироққa юборилишини, бироқ улaр террорчилaргa қaрши ҳaрбий aмaлиётлaргa жaлб этилмaслигини билдирди.\nAҚШ вa унинг иттифоқдошлaри “кенг қaмровли вa пухтa тaйёрлaнгaн aксилтеррор стрaтегияси” орқaли Ислом дaвлaти жaнггaрилaрини “тaнaззулгa учрaтиб, бутунлaй йўқ қилaди”, деди Бaрaк Обaмa ўз мурожaaтидa.\nAҚШ президенти Конгрессни Суриядa Ислом дaвлaти жaнггaрилaригa қaрши курaшaётгaн гуруҳлaргa ёрдaм кўрсaтиш учун қўшимчa ресурслaрни aжрaтишгa чaқирди.


«Обама ва Буш қилмаганди». Трамп баёнот берди – КУН УЗ\nГлавная / Жаҳон / «Обама ва Буш қилмаганди». Трамп баёнот берди\nAnvar 08.12.2017\tЖаҳон Comments Off on «Обама ва Буш қилмаганди». Трамп баёнот берди 29 Показы\nАҚШ президенти Дональд Трамп ал-Қудсни Исроил пойтахти сифатида тан олиш ва Американинг Тель-Авивдаги элчихонасини у ерга кўчириб ўтказиш ҳақидаги ўз қарорига изоҳ берди.\nҚўшма Штатлар етакчисининг таъкидлашича, у аввалги президентлардан фарқли равишда, Исроилдаги дипломатик ваколатхонани кўчириш бўйича берган сайловолди ваъдасини бажарди.\n«Мен ўзимнинг сайловолди кампаниямдаги ваъдамни бажардим – бошқалар эса йўқ», – дея ёзди Трамп твиттердаги саҳифасида.\nТрамп ўз ёзувига видеороликни ҳам улаб қўйган, унда АҚШнинг аввалги президентлари Билл Клинтон, кичик Жорж Буш ва Барак Обаманинг турли йилларда элчихонани ал-Қудсга кўчириш ниятида эканликлари ҳақидаги баёнотлари акс эттирилган.\nал-Қудс Дональд Трамп\t2017-12-08\nTags ал-Қудс Дональд Трамп\nПред. Фаластин халқаро судга мурожаат қилади\nСледующая Қозоғистондан собиқ вазир ва ҳокимлар қанча маблағни олиб чиқиб кетган?


ИИМ автоҳалокатда қурбон бўлган курсантлар яқинларига кўмак кўрсатади | ҚИРҒИЗИСТОН ЯНГИЛИКЛАРИ\nИИМ автоҳалокатда қурбон бўлган курсантлар яқинларига кўмак кўрсатади\nИчки ишлар министрлиги 9 июл кунги автоҳалокатда қурбон бўлган уч курсант яқинларига 25 минг сомдан моддий кўмак кўрсатди. Ҳудди шунча ёрдамни ИИМ академияси ҳам ажратди.\nИчида ИИМ академияси курсантлари бўлган автобус 9 июл куни эрталаб ҳалокатга учраган ва унинг натижасида 3 киши ҳалок бўлганди.\nИчки ишлар министрлиги матбуот котиби Эрнис Осмонбаев қурбон бўлганлар яқинларига министрлик 50 минг сомдан моддий ёрдам кўрсатганини билдирди.\nАсосий бадалнинг қиймати ҳали белгиланганича йўқ.\nОсмонбаевга кўра, автоҳалокат экспертизалари ўз якунига етмагани учун, фожеада ким айбдор бўлганини айтиш қийин.\nҲалок бўлган курсантлар билан видолашув 10 ва 11 июл кунлари ўтди — 19 ёшли Баяман Бақитов Ўш областининг Фурқат қишлоғида, — 18 ёшли Мээрим Куватова Бишкекда, — 18 ёшли Айжамал Кененова Чуйнинг Кемин районида дафн этилди.\nИчки ишлар министрлиги матбуот хизмати ходими Эрнис Осмонбаев Kloop.kg билан суҳбатда ҳодисанинг 9 июл куни эрталаб содир бўлганини айтганди — қарама-қарши йўлга машина чиқиб олган ва оқибатда ичида курсантлар бўлган автобус ағдарилган.\n«Иш бўйича ҳозир жиноий иш қўзғатилди, тергов ишлари олиб бориляпи ва қатор экспертиза тайинланди», — деганди Осмонбаев.\nСоғлиқни сақлаш министрлиги хабарларига кўра, жароҳатга учраган икки курсантга воқеа жойида ёрдам кўрсатилган.\nУч курсант эса шаҳар шифохонасига етказилган.\nЯна уч курсант воқеа жойида ҳалок бўлган.\nПойтахт тез ёрдам хизмати бош шифокори Гулнара Ташибекова сўзларига кўра, тез ёрдамга ҳалокат ҳақидаги қўнғироқ 7:30 келган.\n«18 ва 19 ёшдаги ёш курсантлар ҳалок бўлди», — деб ёзди у ўзининг “Фейсбук” ижтимоий тармоғидаги саҳифасида.\nАввалги мақолаЎш: Савдогарлар бозор кўчирилишидан норози\nНавбатдаги мақолаРоссиялик боксчи Атамбаев олдига «экстремистик» рамз туширилган футболкада келди


Жамиятимиздаги энг катта ижтимоий иллат нимада? – mulkdor.com\nFebruary 22 2018, 04:02 АхлоқЖамиятМафкурамизМаънавият\nСўнгги вақтда ижтимоий ҳаётдаги энг йирик ёки энг муҳим муаммолар деб турли хил муаммолар кўрсатиляпти. Айниқса, юксак маънавиятни ўзига байроқ қилиб олганлар арзимаган нарсаларни ҳам ўта жиддий муаммо қилиб кўрсатишяпти, халқ тили билан айтганда пашшадан фил ясашяпти. Кимдир бугунги жамиятимизнинг энг катта муаммосини “турк сериали“да деб тарғиб қилаётган бўлса, бошқа киши қайсидир қўшиқчининг сони кўринганидан миллий фожеа ясамоқчи бўляпти.\nАслидачи? Аслида жамиятимиздаги энг катта ижтимоий иллат нимада? Ман энг катта итимоий иллат ёлғонда, фирибгарликда деб биламан. Ёлғон, фирибгарлик, ўғрилик бизнинг жамиятимизда шу қадар кенг тарқалдики, уни кириб бормаган жойи, у кириб бормаган соха қолмади: имтиҳонларда, тижоратда ва ҳатто никоҳ муносабатларида одамлар ёлғонни кенг ишлатишмоқда. Бугун daryo.uz сайтида ўқиб қолдим. Ўтган бир йилда бўлиб ўтган ўғриликларни бир фоизи Оллоҳнинг уйи бўлган масжидларимизда бўлиб ўтибди Ҳатто, аҳли илм бўлган имомларимиз дин ниқоби остида 20 ёшли қизларимизни йўлдан урмоқдалар. Шу даражага етиб бордикки, одамларимиз ҳатто ўзини -ўзи алдаяпти. Ахир бошқаларга озор етказмасликни, алдамасдикни таргиб қиладиган дин бу бизнинг муқаддас динимиз Ислом эмасми?\nАслида, муқаддас динимиз Исломда энг қораланган нарсалар бу сериал дубляжи эмас, аксинча бу ёлғон ва фирибгарликдир. Мусулмон киши барча ёлғонлардан устун бўлиши ва ҳар қандай шаклдаги риёдан эҳтиёт бўлиши керак. Муқаддас Ислом бу адолат дини. Муқаддас динимиз Ислом мусулмонларга ёки мусулмон бўлмаганларга нисбатан алдашни ва фирибгарликни мутлақо тақиқлайди.\nШу кунларда Имом Ал-Бухорийнинг «Ал-Жоми ас-саҳиҳ» китобини ўқиш билан бандман. Шу ва яна бир қатор ўқиб кўрган манбааларим Пайғамбаримиз Муҳаммад САВ ёлғон ва фирибгарликнинг нақадар оғир гуноҳ эканлиги ҳақида бир неча ўринда қаттиқ огоҳлантирганликларини кўрсатди.\nҚуръон-и Карим, ҳадис ва буюк олимларнинг китобларида мусулмонлар ва мусулмон бўлмаганларга нисбатан ёлғон ва фирибгарликнинг тақиқланиши ҳақида қанчалик кўп ёзилганлиги, мусулмонлар қанчалик кўп марта фирибгарлик ва ёлгон ишлатмасликдан огохлантирилганлигини куриб хайрон колдим.\nЯна бир марта гувох булдим, муқаддас динимиз Ислом бу ростгўйлик, халоллик динидир.\nЎзини мусулмон деб билган ҳар қандай шахс ёлғондан ўзини тийиши, бировнинг ишончини топтамаслиги, бировга ёлгон тухмас қилмаслиги керак.\nПайғамбаримиз (С.А.В) шундай деганлар:\n“Ким бизга қарши қурол билан юрса, биздан эмас. Бизни ким алдаса, у бизлардан эмас “(Ҳадисдан).\nБошқа бир ҳадисда Пайғамбар (С.А.В) бозорда бир марта маҳсулот сотувчиси олдида қандай тўхтаганликлари айтилади. Юқорида, барча маҳсулотлар яхши кўринарди, аммо Муҳаммад САВ ўз маҳсулотини мақтаб турган бир савдогар олдига етиб келганларида, маҳсулотни ушлаб кўрдилар, у маҳсулот нам бўлганлигини аниқладилар. У зот: «Ё парвардигор, бу нима?» – деб сўрадилар. Савдогар: «Ёмғирда намиқиб қолибди, эй Расулуллоҳ», деди. Кейин Пайғамбаримиз (С.А.В): “Унда нима учун уни чиройли қилиб териб, мақтаб тепага қўйиб қўйдингиз? Ахир бизни алдаган киши биздан эмас “(Ҳадисдан).\nҲар бир мусулмон учун ҳалоллик, самимият, ваъдага вафо энг олий хусусиятлар бўлиши керак. Мусулмон жамиятининг аъзолари тақводорлик, садоқат ва содиқлик билан ажралиб туриши керак. Ёлғон ва фирибгарлик, исломий жамиятга бегона бўлган фазилатлардир. Мусулмонлар орасида айғоқчилар, хоин ва ёлғончилар учун жой йўқ.\nЁлғон ва фирибгарлик ҳар икки дунёда ҳам инсон учун шармандалик, гуноҳлар энг ёмонлари ҳисобланади. Пайғамбаримиз Муҳаммад (САВ) мусулмонлар орасида ҳам бир қатор фирибгарликлар бўлишини истисно қилмадилар, лекин фирибгарлар қиёмат кунида хоинлик байроғи билан тириладилар, деб айтдилар. Унинг тили хоинман деб қичқиради ва қолганларни эътиборини қаратади.\n“Ҳар бир фирибгарда қиёмат кунида хоинлик ёрлиғи бўлади. Муслимлар у ҳақда: «Бу Шайтоннинг хоинидир», дейишади (Саҳиҳ ал-Бухорий).\nҚиёмат кунида фирибгарлар (ёлғончилар) Пайғамбаримизни учратганда уларнинг аҳволи оғирлашади. Уларнинг гуноҳи шунчалик оғирки, улар илоҳий раҳм-шафқатдан маҳрум қилинадилар.\nАл-Бухорий ривоят қиладилар:\n“Пайғамбаримиз (САВ) айтдилар: Мен қиёмат кунида уч хил шахсга юз ўгираман: ваъда қилиб, ваъдасининг устидан чиқмаганга, бир эркин шахсни қул қилиб сотганга, бир кишини ишлатиб, фойда кўриб, унинг ҳаққини тўламаганга“.\nАл-Бухорий ривоят қиладилар: “Мунофиқнинг тўртта аломати бор: У инсон ишончига киради ва сўнг хиёнат қилади. У манфаат йўлида ёлғон гапиради. У ваъда беради ва ўз ваъдасига вафо қилмайди. У гуноҳсизларга туҳмат қилади “(Саҳиҳ ал-Бухорий).\nШунинг учун ҳақиқий мусулмон ёлғондан, фирибгарликдан, хиёнат қилишдан, туҳматдан йироқ бўлиши керак.\nАгар, кундалик ҳаётда ҳар биримиз ёлғондан тийилганимизда, ҳалолликни ўзимизга байроқ илиб олганимизда жамиятимизда муаммолар бугунгидан анча кам бўларди.\nШу учун ҳам биз бугун қайсидир турк сериали, отарчининг клипини эмас, мижозини алдаётган савдогарни, талабасидан пул талаб қилаётган домлани, 20 ёшли қизларни йўлдан ураетган имомни, порасини олиб хавфли жиноятчини озод қилаётган қозини, бировларга миллатга хиёнат килдинг деб тухмат қилаётган ахли илмни, даромад мақсадида беморга кераксиз қиммат дорини езиб бераетган табибни, ўз юртдошини алдаб Россияга олиб бориб сотаётган фирибгарни танқид қилишимиз керак.\nМана бизнинг асл ижтимоий муаммолар каерда?\nХаммамизга Оллох тўгри йўлни кўрсатсин!\nФируз Аллаевнинг “Фейсбук” саҳифасидан олинди


Одамлар етишмаяпти. Жанубий Корея армиясидаги бир қисм ҳарбийлар ўрнини роботлар эгаллайди\nОдамлар етишмаяпти. Жанубий Корея армиясидаги бир...\n24.05.2018 22:15 0 1338\nЖанубий кореялик ҳарбийлар 2024 йилдан бошлаб одатдаги ҳарбий қисмларда бошқарувчисиз ишлайдиган жанговар тизимлардан фойдаланишни йўлга қўяди. Бу аҳолининг камайиб кетаётгани сабаб амалга оширилади, деб хабар берди «NV.ua».\nМаълумотларга кўра, жорий йилнинг бошида ҳарбийлар одамлардан ва робот тизимлардан яратилган жанговар бўлинмаларнинг таъсири ўрганиб, натижаларни Мудофаа вазирлигининг вакилига етказишган.\nТадқиқотлар шуни кўрсатдики, миналарни аниқлашда дронлардан, учувчисиз бошқариладиган разведка воситаларидан ва роботлардан фойдаланиш мумкин. Мудофаани ривожлантириш агентлиги (ADD) мазкур тизимлар ва унга боғлиқ технологиялар устида иш олиб бормоқда.\nТадқиқот хулосасида ёзилишича, учувчисиз бошқариладиган разведка машинаси 500—600 нафар аскарнинг ишини бажаришга қодир. Шунингдек, «K9 Thunder» гаубицаларидаги жанговар турелларни (пулемётлар ва кичик калибрли автоматлар ўрнатиладиган мослама) мутлақ автоматлаштириш 2 минг нафар одам ўрнини эгаллайди. Ҳарбий амалдорлардан бирининг айтишича, бу турдаги турел уч йил ичида яратилиши мумкин.\nАйни вақтда Жанубий Кореяда демографик инқироз содир бўлмоқда. Бугунги кунда мамлакат аҳолиси 50 миллионга яқин. БМТ башоратларига кўра, 2050 йилга бориб, мамлакат аҳолиси 40 миллионга тушиб кетади.\nЖанубий Корея ҳарбийлар роботлар\nТаълим 12/02, 18:30\nКорея Республикаси Бош вазири ўринбосари Тошкент шаҳридаги Инҳа университетида маъруза қилди\nСиёсат 11/02, 11:50


Фуқаролар билан ишлашда ташаббус зарур | Ўзбекистон "Адолат" социал-демократик партияси\n3 Октябрь, 14:32 • Депутатлик гуруҳи, Сайловчилар билан учрашувлар, Сурхондарё вилояти, Янгиликлар • 188 марта кўрилди • Комментариев к записи Фуқаролар билан ишлашда ташаббус зарур нет\nХалқ билан мулоқот ва инсон манфаатлари йилида Ўзбекистон “Адолат” СДП Термиз шаҳар Кенгаши фаоллари фуқароларнинг мурожаатлари билан ишлаш, ҳудудлардаги муаммоларни ҳал этишга алоҳида эътибор қаратмоқдалар. Бу борада халқ депутатлари Термиз шаҳар Кенгаши депутатлари билан биргаликда хонадонларга кириб бориб, ўтказилаётган суҳбатлар, аниқланган муаммоларни ҳал этиш чоралари кўрилаётгани ўз самарасини бераяпти.\nЎтган ҳафтада шаҳардаги “Катта боғ” ва “Боғзор”, “Юлдуз” маҳаллаларида ўтказилган мулоқотларда биринчи навбатда, фуқароларнинг сиёсий билимларини оширишга эътибор қаратилди.\nТадбир доирасида партия фаолларининг “Юлдуз” маҳалласининг таълим муассасалари ва хонадонларга ташрифи қатор муаммоларнинг аниқланиши ва ечими топилишига хизмат қилди.\nДавлатимиз томонидан таълим муассасаларига катта эътибор қаратилаётган бир вақтда, маҳалладаги 16-умумтаълим мактаб жамоасини синф жиҳозларининг етишмаслиги, мактабда компьютер техникаси, лаборатория асбоблари ва футбол майдони мавжуд эмас. Мактабнинг куз-қиш мавсумига тайёргарлигини ҳам қониқарли деб бўлмайди. Синф хоналарини иситиш қозонхонаси яхши ишламаслиги юзасидан ҳақли этирозлар билдирилди.\nЮқорида қайд этилган масалалар юзасидан халқ депутатлари Термиз шаҳар Кенгашидаги Ўзбекистон «Адолат» СДП депутатлик гуруҳи аъзолари томонидан мутасадди ташкилотларга депутатлик сўрови юборилди ва натижаси юзасидан мактаб маъмуриятига маълум қилиниши таъкидланди.\nБиргина фуқароларнинг мурожаатларини ўрганиш билан иш битмайди, — дейди халқ депутатлари Термиз шаҳар кенгашидаги “Адолат” СДП депутати Бўри Махматмуродов. — Айни шу мақсадда фуқаролар билан ишлашда янги ташаббуслар билан чиқишга ҳаракат қиляпмиз. Мақсад — ҳар қандай муаммонинг ечимига йўл топиш.\nМаҳаллаларда партия фаоллари томонидан ўрганиш тадбирлари давом этмоқда.\nТермиз шаҳар Кенгаши ижрочи котиби.\nФуқаролар билан ишлашда ташаббус зарур was last modified: Октябрь 3rd, 2017 by matbuot\n« Қўнғиротда “Адолат билимдони” аниқланди Давра суҳбатида иккита масала муҳокамаси »


Cobo танловларининг ғолиблари учун маълумот | Cobo\nHome » Cobo танловларининг ғолиблари учун маълумот\nМактаб ўқувчиларининг диққатига: Илтимос, бизнинг қуйида берилган маълумотларимиз билан ота-онангиз танишиб чиқсинлар!\nСовринлартанлов ғолибларига ўқиш жой (мактаб)ларида топширилади. Совринларни топшириш санаси ўқув муассасаси раҳбари билан келишилади ҳамда танлов ғолибларига бу ҳақда хабар қилинади.\nСовринни олиш учун танлов ғолиби қуйидаги ҳужжатларни тақдим қилиши керак:\nпаспортининг асл нусхаси (агар мавжуд бўлса) ёки унинг ўрнини босадиган ҳужжат, ёки туғилганлик ҳақида гувоҳнома\nтурар жойидан маълумотнома (паспорти йўқ шахслар учун)\nДавлат солиқ инспекциясидан солиқ тўловчининг индивидуал рақами берилганлиги ҳақида маълумотноманинг нусхаси (яънитанлов ғолибининг СТИРи).\nАгар, танлов ғолиби юқорида қайд этилган ҳужжатларни тақдим қила олмаса, соврин унинг илтимосига кўра, унинг гувоҳлигида ота-онасидан бирига ёки унинг қонуний вакилига топширилади.\nБунинг учун танлов ғолибинингота-онасидан бири ёки унинг қонуний вакили совринни топшириш жараёнида иштирок қилиши ҳамда қуйидагиларни тақдим этиши керак:\nпаспорт (доимий турар жой белгиси билан) ва унинг нусхаси\nДавлат солиқ инспекциясидан солиқ тўловчининг индивидуал рақами берилганлиги ҳақида маълумотноманинг нусхаси(яъниота-онасидан бири ёки қонуний вакилининг СТИРи).\nСоврин топшириш билан боғлиқ барча солиқлар танлов ташкилотчилари томонидан тўланади.\nСовринни олишда танлов ғолиби, унингота-онасидан бири ёки қонуний вакили совринни олганлиги ҳақида тақдим этиладиган барча ҳужжатларга имзо қўйиш мажбуриятини ҳамда солиқ бўйича қонунчиликка риоя қилишни ўз зиммаларига оладилар.\nКўрсатилган ҳужжатлар қуйидагилардан иборат:\nЖисмоний шахсларнинг даромадларидан максимал ставка бўйича солиқ ушлаб қолиш ҳақида ариза Намуна юклаб олинсин\nСоврин топширилганлиги ҳақида акт Намуна юклаб олинсин\nТанлов ғолибларининг солиққа тортилишининг ҳуқуқий қирралари ҳақида батафсил маълумот қуйида тақдим қилинган.\nCoboтанлови ғолибларининг даромадларига солиқ солиниши\nCobo системасининг танловларида иштирок қилган контент-фойдаланувчилар ғолиб бўлиб, “KontentBozor” МЧЖдан соврин олганларида солиққа тортиладилар.\n“Kontent Bozor” МЧЖ томонидан амалга ошириладиган контент-фойдаланувчилар ўртасида ўйналадиган совринлар омма олдида совринни очиқ ваъда қилиш саналади ва ЎзР Фуқаролик кодексининг 981-982-моддалари билан қатъий йўлга солинади. Хусусан, Фуқаролик кодексининг 981-моддасига асосан, пул мукофоти ёки бошқа бир соврин (мукофот бериш)ни очиқ ваъда қилган шахс эълонда кўрсатилган ҳаракатни ўз муддатида амалга оширган одамга ваъда қилинган мукофотни тўлашга мажбур.\nСовринлар ўйналишида олти ёш ва ундан катта бўлган ўз хатти-ҳаракатига жавоб бера оладиган жисмоний шахслар иштирок қилишлари мумкин.\nШунга кўра, ЎзР Фуқаролик кодексининг 29-моддаси 2-қисмининг 2-пунктига мувофиқ олти ёшдан ўн тўрт ёшгача бўлган кичик ёшдаги болалар нотариал тасдиқ ёки давлат рўйхатидан ўтишни талаб қилмайдиган бепул даромад олишга қаратилган битимларни мустақил тарзда ўзлари амалга оширишга ҳақлидирлар.\nБундан ташқари, ЎзР Фуқаролик кодексининг 27-моддаси 2-қисмининг 4-пунктига мувофиқ, олти ёшдан ўн саккиз ёшгача бўлган вояга етмаган болалар ота-оналари, бола қилиб олувчилари ҳамда васийларининг розилигисиз Фуқаролик кодексининг 29-моддаси иккинчи қисмида кўзда тутилган нотариал тасдиғи ёки давлат рўйхатидан ўтишни талаб қилмайдиган бепул даромад олишга қаратилган майда маиший битимларни ва бошқа келишувларни ўзлари мустақил тарзда амалга оширишга ҳақлидирлар.\nСолиқ қонунчилиги солиқ тўловчилар мақомига ёши бўйича ҳеч қандай талаб кўрсатмайди.\nШунга асосан, ЎзР Солиқ кодексининг 15-моддасига кўра, солиқ муносабатларининг субъектлари сифатида солиқ тўловчилар ҳамда вакил идоралар бўлиши мумкин.\nЎзР Солиқ кодексининг 13-моддаси солиқ тўловчи тушунчасини ҳам жисмоний шахс, ҳам юридик шахс ва уларнинг алоҳида бўлинмалари деб белгилайди.\nЎзР Солиқ кодексининг 16-моддаси иккинчи қисмига мувофиқ, жисмоний шахслар деб, Ўзбекистон Республикасининг фуқаролари, хорижий давлат фуқаролари, шунингдек, фуқароликка эга бўлмаган шахслар тан олинади.\nБундан келиб чиқадики, совринни қўлга киритган ҳар қандай контент-фойдаланувчи солиқ тўловчи сифатида қаралади.\nКонтент-фойдаланувчига тақдим қилинадиган совриннинг қиймати моддий фойда кўринишидаги даромад ҳисобланади ҳамда жисмоний шахснинг умумий даромадига киритилади.\nСолиқ кодексининг 177-моддаси иккинчи пунктига мувофиқ, беминнат берилган мулкнинг қиймати, шу жумладан, совға шартномаси асосида, солиқ тўловчининг манфаатида амалга оширилган ишлар ва кўрсатилган хизматлар учун берилган мулк ҳам, жисмоний шахсдан солиқ тўловчи олган моддий манфаат кўринишидаги даромад саналади.\nСолиқ кодексининг 184-моддаси иккинчи пунктига мувофиқ, ҳисоблаш,ушлаб қолиш ва тўловчининг манбаи ҳисобидан жисмоний шахсларнинг даромадларидан солиқ тўлаш масъулияти “Kontent Bozor” МЧЖга юкланади.\nСолиқ кодексининг 185-моддасида кўзда тутилганки, солиқ агентлари жисмоний шахсларнинг даромадларига ўтказилган солиқ суммасини даромад фактик тўлангандан кейин ушлаб қолишлари керак. Солиқ тўловчидан жисмоний шахсларнинг даромадларига ўтказилган солиқ суммасини ушлаб қолиш кўрсатилган пул воситалари солиқ агенти томонидан солиқ тўловчига ёки унинг топшириғига биноан учинчи шахсларга фактик тўлангандан кейин ҳар қандай пул воситалари ҳисобидан амалга оширилади.\nБироқ “Kontent Bozor” МЧЖ совринларни пул кўринишида эмас, балки натурал шаклда беришини ҳисобга олган ҳолда, танлов ғолиби даромадига солинадиган солиқ суммаси расмий совринли мукофотнинг ҳажмига киритилади. Натижада расмий совринли мукофот совриннинг реал қиймати (78%) ва солиқ суммаси (22%)дан иборат бўлади.\nМасалан, “Kontent Bozor” МЧЖ танлов ғолибини реал баланс қиймати 780.000 сўм бўлган смартфон билан тақдирлашни режалаштирмоқда.\nНатижада солиқ суммаси қўшилгач, ғалабага эришилганда расмий совринлимукофотнинг қиймати 1.000.000 сўмни ташкил этади, бунда 780.000 сўм смартфон шаклида ва 220.000 сўм пул воситалари кўринишида.\n“Kontent Bozor” МЧЖ соврин сифатида ғолибга қиймати 780.000 сўм бўлган смартфонни беради, ЎзР Солиқ кодексининг 184– моддасига биноан, тўловчининг манбаидан эса 220.000 сўм ушлаб қолади.\nКейин, “Kontent Bozor” МЧЖ соврин топширилган ой тугагач, беш кун мобайнида бюджетга ушлаб қолинган солиқ суммасини ўтказиши шарт(ЎзР Солиқ кодексининг 188– моддаси).\nЎзР Солиқ кодексининг 187– моддасининг 1–пунктига мувофиқ “Kontent Bozor” МЧЖ солиқ даври тугагандан кейин 30 кун мобайнида (яъни 31 январгача) Давлат солиқ хизмати идораларига даромад олган жисмоний шахслар ҳақида маълумотнома тақдим қилиши керак. Бунда қуйидаги реквизитлар кўрсатилиши керак:\nсолиқ тўловчи – жисмоний шахснингидентификацион рақами;\nсолиқ тўловчинингфамилияси, исми, отасининг исми, доимий турар жой манзили;\nдаромаднинг умумий суммасиҳамда ўтган солиқ даврининг якунлари бўйича жисмоний шахслардан ушлаб қолинган солиқнинг умумий суммаси;\n“Kontent Bozor”нинг идентификацион рақами;\n“Kontent Bozor”нинг номи, жойлашган ўрни (почта манзили).\nМазкур ҳолатда контент-фойдаланувчининг СТИРи ҳақидамаълумот олиш билан боғлиқ муаммо юзага келади. Чунки уларнинг кўпчилиги вояга етмаган шахслар бўлиб, умуман СТИР олишмаган.\nМуаммонинг ечими сифатида совринни топшириш ғолиб бўлган контент-фойдаланувчининг ота-онасидан бири ёки унинг қонуний вакилига расмийлаштирилади. Шунга мувофиқ, совринни топшириш бўйича ҳужжатлар расмийлаштирилганда (совринни топшириш акти) соврин олувчи бўлиб унинг ота-онасидан бири ёки бошқа қонуний вакили кўрсатилади. Бунда, ота-онасидан бири ёки бошқа қонуний вакили паспорт ва СТИР берилгани ҳақида гувоҳноманинг нусхасини тақдим қилиши керак.


16 январь, 2017, 19:50\nТемурхўжа Абдухолиқов “Локо” сафида анча мазмунли ва муваффақиятли тўп сурди. Унинг жамоамиз олдида хизматлари эътирофга сазовор. Шу сабабли ҳам унинг янги жамоасига қай тариқа ўтгани ва “Локомотив” ишқибозларига тилакларини билиш мақсадида Темурхўжадан интервью олдик. Бу ҳақда клуб матбуот хизмати хабар бермоқда.\n— Темурхўжа, одатий савол. Қатар варианти қандай юзага келди?\n— Қишки йиғинларимиз бошлангач “Локомотив” билан янги мавсумга тайёргарлик кўраётган эдим. Бу орада Қатар жамоасидан таклиф келиб тушди. Қолаверса, қатарликлар “Локомотив” раҳбариятини ҳам кўндира олишди. Натижада мен “Ал Сайлия” аъзосига айландим.\n— Олдингизда бошқа таклифлар ҳам бор эдими?\n— Ростини айтсам, таклифлар бор эди. Бироқ “Локомотив” билан шартномам бўлгани боисдан кўп ҳам бўлаётган таклифларга жиддий қарамаётган эдим. Бироқ бу сафарги таклиф ҳар томонлама қизиқ туюлди ва “Локо”дагилар билан маслаҳатлашгач, унга розилик бердим.\n— Таклифга «Локо» раҳбарияти қандай муносабат билдирди?\n— “Локомотив” жамоаси раҳбариятидан жуда ҳам мамнунман. Улар мени қўллаб-қувватлашди ва “Ал Сайлия”да менга омад тилашди.\n— «Локомотив» билан хайрлашиш қандай кечди? Қийин бўлмадими?\n— “Локомотив” билан хайрлашиш осон бўлгани йўқ. Зеро қисқа давр мобайнида мен ушбу жамоада жуда ажойиб дамларни бошдан кечирдим. Аламли мағлубиятлар ва жуда-жуда ажойиб ғалабаларни қўлга киритдим. Шу боисдан “Локо”ни тарк этиш осон бўлмади. Умид қиламанки, ҳали бу жамоага яна қайтаман.\n— Маълумки, «Локомотив» таркибида тўп тепиб Ўзбекистон чемпиони ҳамда Кубок соҳиби бўлдингиз. Қолаверса, тўпурарлик ҳам сизга насиб этди. Натижада клуб мухлислари сизни тезда ёқтириб қолишди. Эндиликда кўпчилик ҳайрон: Темурхўжа нима сабабдан жамоани тарк этди? Бу борада нима дея оласиз?\n— Ростини айтадиган бўлсам, ўзимни бошқа чемпионатда синаб кўриш иштиёқи жуда кучлилик қилди. Зеро, хорижий лигаларда тўп тепиш орқали футболчи анча ўсади. Мана энди Қатар чемпионатида ўз кучимни синаб кўраман.\n— Нима деб ўйлайсиз, «Локомотив»ни бир нечта футболчилар тарк этган бўлишига қарамай, жамоа бу йил ҳам чемпионлик учун кураша оладими? Бу борада фикрингиз қандай?\n— Менимча, жамоа ҳеч ҳам кучсизланмайди. Зеро “Локо” қишки трансферлар пайтида анчагина яхши ҳаридларни амалга оширди. Таркибга қўшиб олинган футболчилар анча маҳоратли. Шунинг учун ҳам “Локомотив”нинг янги мавсумда ҳам ўтган йилги муваффақиятларни такрорлай олишига ишонаман. Насиб этса, жамоа янги мавсумда Чемпионлар лигасида ҳам муваффақиятга эриша олади.\n— Шу ўринда жамоамиз мухлисларига нима деган бўлардингиз?\n— Шу ўринда “Локомотив”нинг аҳил жамоасига ва унинг ажойиб ишқибозларига ўз миннатдорчилигимни билдирмоқчиман. Зеро бу жамоада ажойиб дамларни ўтказдим. Бу вақт ичида мени барча қўллаб-қувватлаб турди. Ана энди мен ҳам “Локо”га мухлислик қиламан, унинг ҳар бир ғалабасидан қувонаман. “Локомотив”нинг мухлисларига омад ва бир олам қувонч тилайман. Умид қиламанки, ҳали яна учрашамиз!


Хитой ҳукумати маслаҳатчиси коронавирус ҳақидаги маълумотлар яширилганини тан олди - Hidoyat.uz\nАсосий саҳифа Янгиликлар Дунё янгиликлари Хитой ҳукумати маслаҳатчиси коронавирус ҳақидаги маълумотлар яширилганини тан олди\nЧоп этилди May 18, 2020 Хитой ҳукумати маслаҳатчиси коронавирус ҳақидаги маълумотлар яширилганини тан олдиda fikr bildirishni o'chirish\nХитой ҳукумати 2019 йилнинг декабр ойида коронавирус эпидемияси кенг кўламда тарқаётганини яширган. Буни ҳукуматнинг тиббиёт бўйича катта маслаҳатчиси Чжун Наншан тан олиб айтди.\nУнинг таъкидлашича, Уханга январ ойи ўрталарида келган ва вирус одамдан одамга ўтишини тасдиқлаган. Аммо маҳаллий ҳукумат буни тан олишни истамади ва коронавирус билан боғлиқ ҳолат «назорат остида» эканини тинимсиз такрорлади.\n«Ўша вақтда маҳаллий ҳокимият ҳақиқатни айтишни истамади. Аслида улар аввал бошдан барчасини яширган эди. Ўшандаёқ мен бу касал жуда кўп одамларга юқишини айтганман», — дейди вирусолог.\nШифокорнинг таъкидлашича, Уханда касалга учраганлар расман 10 кун давомида 41 кишидан ошмагани катта шубҳага сабаб бўлган. Бу вақтга келиб коронавирусга йўлиққанлар хорижда пайдо бўлгани ҳақида хабарлар берила бошлаган эди.


Тошкент шаҳар халқ депутатлари туман Кенгашларига сайлов якунланди | Правда Востока Online\nТошкент шаҳар халқ депутатлари туман Кенгашларига сайлов якунланди\nБу ҳақда Тошкент шаҳар халқ депутатлари туман Кенгашлари сайловига тайёргарлик кўриш ва уни ўтказиш бўйича Ягона матбуот марказида Тошкент вақти билан соат 21.00 да оммавий ахборот воситалари вакиллари учун ўтказилган брифингда Тошкент шаҳар сайлов комиссияси раиси Ҳ.Каримов маълум қилди.\nДастлабки маълумотларга кўра, сайловда 1 миллион 188 минг 851 нафар пойтахтлик иштирок этди. Бу рўйхатга киритилган умумий сайловчиларнинг 76,2 фоизини ташкил этди. Шундай қилиб, «Халқ депутатлари вилоят, туман, шаҳар Кенгашларига сайлов тўғрисида»ги Ўзбекистон Республикаси Қонунининг 41-моддасига мувофиқ Тошкент шаҳар халқ депутатлари туман Кенгашларига сайлови ўтган, деб ҳисобланади.\nСайлов миллий қонунчилигимизга, унда белгиланган тенглик, очиқлик, ошкоралик ва адолатлилик каби демократик тамойиллар, халқаро стандартларга тўла мувофиқ ҳолда ўтказилди. Жойлардан сайлов қонунчилиги бузилгани ҳақида маълумот тушмади.\nЖорий сайловда сайловчиларнинг Ягона электрон рўйхати ахборот тизими ҳуқуқий эксперимент сифатида амалга оширилди.\nЯнги тизим бир сайловчининг фақат бир рўйхатга киритилишини таъминлайди. Бу «Халқ депутатлари вилоят, туман, шаҳар Кенгашларига сайлов тўғрисида»ги Ўзбекистон Республикаси Қонунининг 3-моддасида белгиланган «Ҳар бир фуқаро — сайловчи бир овозга эга» деган демократик сайлов тамойилини амалда таъминлайди.\nСайловчиларнинг Ягона электрон рўйхати сайловда иштирок этаётган сайловчилар сонини электрон тарзда ҳисоблаб бориш имконини ҳам яратади.\nУшбу тизимни кейинчалик янада такомиллаштириш ва мамлакатимиз сайлов амалиётига кенг татбиқ этиш кўзда тутилмоқда.\nБрифингда ҳозирда Тошкент шаҳар халқ депутатлари туман Кенгашлари депутатлигига ҳар бир номзод бўйича берилган овозлар сайлов участкаларида санаб чиқилаётгани маълум қилинди.\nСайловнинг дастлабки натижалари 25 декабрь куни соат 16.00 да ўтказиладиган брифингда эълон қилинади, дейилади ЎзА хабарида.


“E-huquqshunos” электрон тизими Ўзбекистон Республикаси давлат муассасаларига хизмат кўрсатади\n21 Mart 12:35 Ўзбекистон янгиликлари\nДАВЛАТ МУАССАСА ХИЗМАТ электрон тизим юридик хизматлар\nДавлат раҳбари 18-март куни “Юридик хизматлар кўрсатиш марказлари фаолиятини янада кенгайтириш бўйича қўшимча чора-тадбирлар тўғрисида”ги қарорни имзолади.\nМазкур ҳужжатга мувофиқ, жорий йилнинг 1 августидан бошлаб Юридик хизматлар марказлари давлат органларининг қуйидаги ҳудудий бўлинмаларига дарҳол эмас, балки босқичма-босқич хизмат кўрсатишни бошлайди:\nмаҳалла ва кекса авлодни қўллаб-қувватлаш бўлимлари;\nқишлоқ хўжалиги бўлимлари;\nтуризм ва маданий мерос бошқармалари;\nспортни ривожлантириш бўлимлари;\nоила ва аёллар бўлимлари;\nдавлат солиқ инспектсиялари;\nбандликка кўмаклашиш марказлари;\nдавлат умумтаълим мактаблари;\nдавлат кўп тармоқли марказий ва оилавий поликлиникалар.\n“E-huquqshunos” электрон тизими ҳам техник ёрдам, ҳам платформадан фойдаланиш бўйича маслаҳатлар берадиган call-марказ томонидан қўллаб-қувватланади. call-марказ жорий йилнинг 1 майигача ўз ишини тузатади.\nЖорий йилнинг 1 декабрига қадар марказлар томонидан ҳудудий даражадаги давлат органлари ва ташкилотларига, шунингдек, маҳаллий давлат ҳокимияти органларига қандай хизматлар кўрсатиши белгилаб қўйилди.\nҒарб сиёсатшуносларининг таъкидлашича, Россия Федерациясидаги муҳожирлар террорчиларни тўғри йулга солишга мажбур


ЭКИҲ индексацияси ижтимоий тўловлар суммасига таъсир кўрсатади » Informaсiyalɩq portal\nПрезидентнинг 7.08.2018 йилдаги ПФ–5504-сон Фармонида қонун ҳужжатларига тегишли ўзгартиришлар киритилиши назарда тутилган, деб ёзмоқда Norma.\n- 23.08.1994 йилдаги «Кам таъминланган оилаларни ижтимоий ҳимоялашни кучайтиришга оид тадбирлар тўғрисида»ги ПФ–938-сон;\n- 25.01.2002 йилдаги «Аҳолининг ижтимоий ҳимояга муҳтож қатламларини аниқ йўналтирилган тарзда қўллаб-қувватлашни кучайтириш тўғрисида»ги ПФ–3017-сон.\nҲужжат 8.08.2018 йилдан кучга кирди.\n10-08-2018, 14:12 |\n1 декабрдан йўл ҳаракати қоидабузарлиги учун жарималар ошди (рўйхат)


Жамшид Искандеров – “Навбаҳор” футболчиси! - Penalti.uz | Футбол янгиликлари олами!\nЖамшид Искандеров – “Навбаҳор” футболчиси!\n“Навбаҳор” таркиби кучайишда давом этмоқда. Ўзбекистон миллий терма жамоасига номзод футболчилардан яна бири – маҳоратли ярим ҳимоячи Жамшид Искандеров “Навбаҳор” клуби билан шартнома имзолади ва у ҳам янги мавсумда жамоамиз сафида тўп тепади. Искандеровга “лочинлар” билан улкан муваффақиятларга эришишига тилак билдириб қоламиз.\n“Навбаҳор”га хуш келибсан, Жамшид!\nТуғилган санаси: 1993 йил 16 октябрь\nТуғилган жойи: Урганч, Ўзбекистон\nИскандеров фаолияти давомида Самарқанднинг “Динамо” (2011; 2 ўйин), Тошкентнинг “Пахтакор” (2011-2018; 126 ўйин, 19 гол), Тошкентнинг “Локомотив” (2019; 26 ўйин 6 гол) клубларида ўйнаган. Шунингдек, маълум муддат Жанубий Кореянинг “Соннам” клубида фаолият юритди.\nЎзбекистон U-20 (2013; 5 ўйин 1 гол), U-23 (2014-2016; 7 ўйин 1 гол) термалари ҳамда миллий жамоамиз (2013-ҳ.в.; 23 ўйин 3 гол) сафида ўйнаган.\n05.01.2022, 22:31 275 0\nСуперлига. Тур футболчиси – Жамшид Искандеров\nЖамшид Искандеров ва Игорь Сергеев «Пахтакор»нинг рақиблари таркибига ўтиб кетиши мумкин\nБабаян авжида! «Навбаҳор» яна бир футболчи трансферини эълон қилди


Масофавий таълим 23.04.2020 18:12\nМАСОФАВИЙ ТАЪЛИМ: ОТА-ОНАЛАР ВА ЎҚИТУВЧИНИ КЎМАКЧИСИ, ЯҚИН ҲАМКОРИГА АЙЛАНМОҚДА\nҲозирги кунга келиб COVID-19 пандемияси глобал муаммога айланган бир вақтда Ўзбекистонда ўқувчини таълим олиши тўхтаб қолмади. Ўқув жараёнини методик таъминлашни ривожлантириш юзасидан бир қатор режалар тузилди.\nБугунги карантин шароитида мактаб ўқувчилари учун масофавий таълим йўлга қўйилди. Ўқув машғулотлари телевидение орқали видеодарслар шаклида намойиш этилмоқда.\nОнлайн дарслар айни вақтда ўз самарасини бермоқда. Ҳар куни видеодарслар телевидение орқали уч тилда эфирга узатилаётгани, кўп фарзандли оилалар учун эса такроран намойиш қилинаётгани эътиборга молик. Масофавий таълим ҳам ҳар бир ўқитувчи ўзига хос ёндашув, меҳнат талаб қилмоқда. Ўз ўрнида таълим соҳаси вакилларига ҳам муносиб масъулият юклади. Хусусан, ўқув жараёнларини онлайн тарзда давом эттириб, ўқувчиларнинг билим олишини узвий ташкил этиш бўйича вазифалар берилди.\nОнлайн таълимнинг асосий афзаллиги шундаки, таълим тизими рақамли кўринишда бўлса, ўрганувчиларнинг кўрсаткичларини кузатиш ва таҳлил қилиш осонлашади. Бу жараёнда ўқитувчи ҳар бир ўқувчининг ўзлаштириш кўрсаткичини қисқа муддатда ўрганиб чиқиши шарт. Хулосалар асосида тезлик билан янги услубларни қўллай олиши муҳим.\nМасофадан ўқитиш тизими замон билан ҳамқадам инсон – ўқитувчи, ўқувчи ва ота-она учун жуда қулай усулдир.\nЖараёнларни кузатиб шуни англаш мумкинки, масофавий дарслар ўқитувчилар билан бир қаторда ўқувчиларнинг ота-оналарини жалб этгани айни муддао бўлди. Боланинг илм олишини ота-она кузатиб турар экан, албатта ўзлаштиришида янада ижобий натижа бўлади. Бу эса асосий мақсадимиз фарзандларимизни янада билимли бўлишини таъминлайди.\nЭнг муҳими юртимиздаги барча ўқувчилар онлайн дарсларни тингламоқдалар ва, албатта, бу жараён ўз самарасини бермоқда. Кун ўтган сари видеодарсларнинг ҳам сифати яхшиланиб, ривожланиб бормоқда.\nМасофавий таълим жараёнида ҳар бир ўқитувчи оддий дарсга қараганда уч, тўрт баробар кўпроқ меҳнат қилмоқда.\nЎз ўрнида уйда фарзандлари билан дарс қилаётган ота-оналарни ҳам бу жараён фарзандлари билан ишлашга ундади. Улар кун давомида фарзандларининг таълим-тарбияси билан шуғулланар эканлар, шу кунгача ўқитувчилар қилаётган меҳнатининг нақадар оғирлигини ҳис қилиб, миннатдорчилик билдирмоқдалар.\nШу ўринда таълим соҳасида фаолият юритаётган барча ходимларнинг асосий мақсади – ўқувчиларни комил, баркамол инсон қилиб тарбиялашдан иборат эканлигини яна бир бора таъкидлаб ўтмоқчи эдим. Юртимизнинг эртанги куни янада фаровон бўлишини таъминлашга ҳисса қўшадиган ўғил-қизларимизнинг сафи янада кенгаяверсин.\nОлмазор тумани 165-мактабнинг 1-тоифали кимё фани ўқитувчиси


03 июл 2022, Тошкент вақти: 20:36\nЎзбекистонлик 25 яшар Хуршид Ҳайдаров АҚШнинг Канзас шаҳри яқинида қўлида қурол билан, полицияга 4 соат қаршилик кўрсатди.\nАҚШда ўзбекистонлик юк машинаси ҳайдовчиси полиция билан тўқнашиб, автомобиллар ҳаракатини бир неча соатга тўхтатиб қўйди. Ҳайдовчи ўзига қўйилган террор ҳужуми билан таҳдид солиш айбловини рад этмоқда.\nМаълум бўлишича, 25 яшар Хуршид Ҳайдаров Канзас шаҳри яқинидаги штатлараро 25- шосседа қўлида қурол билан, полиция билан 4 соат тўқнашувга киришган.\n29 декабрь куни бўлиб ўтган судда Ҳайдаров иштирок этди. Судда унга рус тилини биладиган таржимон керак бўлди. АҚШ расмийлариннинг билдиришича, Ўзбекистон ватандоши бўлмиш Ҳайдаров Филадельфияда яшайди ва инглиз тилида яхши сўзлаша олмайди.\nСудья навбатдаги суд мажлисини 3 январга белгилади.\nМазкур ҳодиса 23 декабрь куни дам олиш шохобчасида турган юк машинаси ҳайдовчиси бошқа йўловчиларга "узун қурол" билан ўқталаётгани ҳақида гувоҳлар хабар берганидан кейин бошланган. Ҳодиса давомида бирор марта ҳам ўқ узилмаган.\nПолиция вазият барқарорлашгунича йўлнинг шохобча яқинидаги бўлагини ёпиб қўйган.\nКелиб чиққан тўқнашув полиция ходимлари юк машинасининг деразаларидан бирини синдириб, Ҳайдаровни қўлга олганидан кейин ўз якунига етган.\nКейинроқ Ҳайдаровнинг қуроли пневматик қурол эканлиги аниқланган. Бундай қурол одатда ўлимига сабаб бўлмайди.\nПолициянинг билдиришича, Ҳайдаровнинг эс-ҳуши жойида бўлмаган, аммо унинг қонида алкоголь излари топилмаган.


Рецепторлар - Бу нима? - Онлайн Тиббий Энциклопедия MedLife.Uz\nРецепторлар [лот. receptor – қабул қилувчи] – ташқаридан (экстероцепторлар) ёки организмнинг ички муҳитидан (интероцепторлар) таъсиротни қабул қилиб ва уни нерв импульсларига айлантириб, марказий нерв тизимига ўтказиб берадиган сезувчи нерв толалари учлри ёки махсус ҳужайралар.\nЭкстероцепторлар одам ёки ҳайвон танасининг ташқи юзасида жойлашган бўлиб, ташқи муҳит таъсиротлари (масалан, ёруғлик, товуш тўлқинлари ва бошқа(лар))ни, мономодал рецепторлар фақат бир хил (масалан, механик таъсир ёки ёруғликни), полимодал рецепторлар эса ҳар хил (масалан, кимёвий ва механик) таъсиротни бир вақтда қабул қилади. Шунингдек, интерорецепторлар, бирламчи ва иккиламчи рецепторларлар бор. Бирламчи рецепторларнинг ташқи таъсирни қабул қилувчи негизи сенсор (сезувчи) нейронда бўлиб, у таъсиротдан бевосита (биринчи) қўзғалади. Иккиламчи рецепторларда эса тасирловчи билан сенсор нейрон оралиғида ташқи таъсирот энергиясини нерв импульсларига ўзгартирувчи кўшимча махсус ҳужайралар мавжуд. Рецепторлар таъсирланишидан ҳужайра мебранасида биоэлектр потенциаллари рецептор потенциалларига ўзгаради. Бунда рецептор ҳужайра ритмик импульсларни бевосита ҳосил қилади ёки уларни бошқа нейронда синапслар воситасида пайдо бўлишига олиб келади. Тасиротнинг узоқ давом этиши туфайли рецепторлардан бошланувчи нерв толасида импульслар частотаси камайиб кетади, натижада физиологик адаптация вужудга келади. Ҳар хил рецепторлар функцияси (масалан, вестибуляр аппаратлар ва бошқа Р.) ўзаро боғлиқ. Улар фаолиятини марказий нерв тизими бошқаради. Бу хужайралар фаолияти биоэлектр потенциалларини бевосита Р. дан ёки у билан боғлик нерв толасидан, шунингдек, у қўзғалишидан ҳосил бўлган рефлектор реакцияларни қайд этиш йўли билан ўрганилади.\nФармакологик (ҳужайравий ёки тўқима) Р. эффектор ҳужайра мембранасида жойлашган. Булар нерв ва эндокрин тизимнинг бошқарувчи ҳамда ишга туширувчи сигналларини, кўпгина фармакологик препаратларнинг шу ҳужайрага танлаб таъсир этишини қабул қилади, кўрсатилган таъсирни унинг ўзига хос биокимёвий ёки физиологик реакцияга ўзгартиради. Нерв тизимининг фармакологик Р. воситасида юз берадиган иши фанда яхши ўрганилган.


Наманган вилоятида икки йилда “эгизак” ГЭСлар бунёд этилди - Халқ сўзи\n10:17 18 Июнь 2019 Иқтисодиёт\nГап шундаки, ушбу йирик сув магистралининг Учқўрғон туманидан ўтган қисмида кичик ГЭСлар каскади қуриб битказилди. Бунинг учун атиги икки йил керак бўлди, холос.\n— Қурилишга 2017 йилнинг июнь ойида киришган эдик, — дейди лойиҳа бош пудратчиси “Toʻpalang HPD Building” унитар корхонаси директори Файзулла Асадов. — 793 минг куб метр тупроқ ишлари, 57,6 минг куб метр бетон ишлари, шунингдек, 1776 тонна арматура ва бошқа ишлар бажарилиб, объектда белгиланган муддатда бунёд қилдик. Ишчи-ходимларимизнинг соҳада бой тажриба тўплагани, 52 та махсус техника ва йирик машиналардан унумли фойдаланилгани қўл келди, албатта.\nСоҳа мутахассисларининг айтишича, кичик ГЭСлар каскади Наманган вилоятида мустақиллик йилларида қурилган биринчи гидроэнергетика иншооти ҳисобланади.\nТехник назоратчи Абдуллажон Ҳожимирзаевнинг фикрича, улар суғориш тизимига асло халал бермайди. Чунки ГЭСлар учун Учқўрғон канали ўрнида 4,5 километрлик махсус канал қурилди. Тубининг эни саккиз, чуқурлиги 4,36 метрга тенг ушбу ўзанга Катта Фарғона каналидан сониясига 84 куб метр сув олиниб, электр энергияси ҳосил қилишда фойдаланилади-да, сўнгра обиҳаёт яна каналга қуйилади.\nЧиндан ҳам, канал қошидаги эгизак ГЭСлар ўта замонавий. Улар Хитойнинг “Dongfang Electric” компанияси томонидан ишлаб чиқарилган сўнгги русумдаги технологик ускуналар билан жиҳозланмоқда. Бугунги кунга қадар хориждан умумий оғирлиги 936 тоннани ташкил этадиган тўртта агрегат олиб келинди. Ҳар бири ўн минглаб деталлардан таркиб топган ушбу қурилмалар монтажчи-мутахассисларнинг беш ой давомидаги тинимсиз меҳнати эвазига деярли йиғиб бўлинди.\n— Компаниямиз дунёнинг 60 дан ортиқ давлатларига ўз ускуналарини етказиб беради, — дейди “Dongfang Electric” компанияси вакили Ли Чун Гуанг. — Ўзбекистон билан ҳамкорлик қилаётганимизга эса 10 йил тўлди. Хусусан, ушбу янги ГЭСларга етказиб берилган агрегатлар фойдаланиш муддатининг юқорилиги билан алоҳида ажралиб туради. Сабаби, улардан 40 йил давомида фойдаланиш мумкинлигини айтаётган бўлсак-да, амалда 80-100 йил бемалол ишлатиш мумкин.\nКичик ГЭСлар каскадининг умумий қиймати 31 миллион АҚШ долларига тенг. Шундан 22,3 миллион доллари “Ўзбекгидроэнерго” акциядорлик жамияти, қолган қисми эса Хитой Халқ Республикасининг “Эксимбанки” томонидан молиялаштирилди.\nДастлабки ҳисоб-китобларга кўра, бу харажатлар 8,5 йил ичида тўлиқ қопланади. Негаки, таркибида иккита кичик ГЭСни бирлаштирган мазкур объектнинг қуввати 12 МВтга тенг. Бу йилига 72,89 миллион кВт/соат электр энергияси ишлаб чиқарилади, деганидир. Бошқача айтганда, шунча қувват 48 мингта хонадон ёки Учқўрғон туманини электр энергияси билан тўлиқ таъминлаш учун етарлидир.


Қумдан шифо топамиз\nИссиқ қумдан фойдаланиш иссиқлик билан даволаниш усулларидан бири ҳисобланиб, тиббиётда псаммотерапия деб аталади. Организмни чиниқтиришда қум ванналарини қўллаш энг самарали усуллардан бири дея тан олинган.\nТиббиёт илмининг султони Абу Али Ибн Сино ҳам "Тиб қонунлари" китобида шундай ёзади: "Агар қум хусусиятларидан оқилона фойдаланилса, организмда модда алмашинуви яхшиланиб, у одамни кучли ва бардам қилади; бадандаги ортиқча ёғларни эритиб, буғланишга айлантиради, сурункали совуқлик ва бош оғриғини бартараф қилиб, мия фаолиятини мустаҳкамлайди".\nПсаммотерапияни илк бор...\nПрофессор З. Зунунов қум муолажаси (Псаммотерапия) усулини мамлакатимизда биринчи бўлиб ишлаб чиқди. "+ум билан даволаниш майдони"ни ташкил этди. Олимнинг таъкидлашича, қум иссиқликни яхши ютиб, ўзида сақлаб туради. Натижада танадан чиққан тер қумга шимилиб, одам қизиб кетмайди. Ҳатто ҳарорат 60 даража бўлган қумда ҳам бемор ўзини яхши ҳис қилади.\nТабиий ва сунъий иситилган қум\nИситиш усулига кўра, қум табиий ва сунъий қум ванналарига бўлинади. Табиий қум ванналари учун дарё ва денгиз соҳилларидаги қуёшда исиган қум ишлатилади. Бундай муолажа йилнинг июнь ойидан то август ойи охиригача қуёш нурининг энг юқори иситиш соатида (14:00 дан 16:00 гача) амалга оширилиши керак.\nШифобахш қумнинг ҳарорат даражаси, намлиги ҳар куни ўлчаб турилади Муолажа учун иссиқ қумнинг устки юпқа қатлами(0-5 см) бўлиши керак.\nУмумий қум ванналарида беморнинг қўл ва оёқлари ва танаси 5-12 см 40-45 даражагача қизиган қум қатлами билан кўмиб қўйилади (бош ва юрак соҳасидан ташқари).\nСунъий қум ванналарида тоза денгиз ёки дарё қуми қиздирилиб, 8-10 см қалинликда қутиларга солинади ва бемор қумга кўмилади (бўйин ва кўкрагидан ташқари). Беморнинг очиқ тана қисми чойшаб билан ёпилади. Бош тагига паралон ёстиқ ёки матога ўралган қум болиши қўйилади. Бош устига соябон ўрнатилиб , баъзан бош совуқ сув билан намлаб турилади. Умумий қум ванналари катталар учун 15-20 дақиқа, болалар учун 10-15 дақиқа, маҳаллий қум ваннаси эса 40-60 дақиқага қўйилиши мақсадга мувофиқ. Муолажа вақтида беморнинг кайфияти ва аҳволи назорат қилиб борилади: қон босими юрак уриши (пулъс), тана ҳарорати ўлчаб турилади.\nМуолажа тугаши билан бемор шамоллашдан ҳимояланган айвонга олиб ўтилиб, танаси қуриб қолган ва ҳўл тер таъсирида намланган қумлардан тозаланади. Кейин бемор чойшаб билан ўралиб, унга кўк чой ичирилади. Муолажадан 20-30 дақиқа ўтгандан кейин ҳам унинг қон босими, томир уриши, ҳарорати назорат қилиб турилади. Бемор айвонда то терлаш жараёни тугагунча дам олгач, қум қолдиқлари илиқ сувда ювиб ташланади. Сўнгра хонада 1,5 - 2 соат ётиб дам олиш тавсия этилади. +ум ваннаси кунора ўтказилади. Даволаш курси 8-10 муолажани ташкил этади. +ум ванналари таъсирида бутун тана бир хилда қизийди, оғриқ қолади. Организмда оксидланиш жараёни кучаяди.\n- иссиқ қум таъсирида бутун тана бир текисда қизийди. Шунинг ҳисобига организмда модда алмашинуви ҳолати кучаяди;\n- қон ва лимфа суюқлигининг айланиши равонлашади;\n- суяк кўмигида қон ишлаб чиқариш жараёни кучайиб, организмнинг касалликларга қарши курашиши фаоллашади;\n- иссиқ қум суяк кўмигини эритади, натижада янги кўмик ишлаб чиқарилишига шароит яратилади;\n- тана бўйлаб қон лимфа айланиши тезлашиб, бадандаги шиш ва яллиғланишлар, артроз, артирит, неврит, радикулит, бод, бўғимлар шамоллаши, бачадон ва тухумдон яллиғланишлари, неврология сингари дардлар қум муолажаси таъсирида батамом тузалади.\nМаълумки, қум таъсирида калий, кальций ва магний карбонатлари бор, шунинг учун ҳам тана қумга кўмилиб, терлаганда тери юзасида карбонат ангидрид қавати пайдо бўлиб, у тананинг кислород билан тўйинишини таъминлайди.\nАммо қумга тушишнинг қоидалари билан таниш бўлмаган ҳолларда муолажалар етарлича фойда бермаслиги мумкин. Шунинг учун ҳам псаммотерапия шифокори кўмагида амалга оширилгани маъқул. +ум дардларни ўзига ютиш баробарида кишининг иммун тизими фаолиятини мустаҳкамлайди.\nПоп туманидаги 43-умумий ўрта таълим мактаби география фани ўқитувчиси


Илҳом АБДУЛЛАЕВ: Халқаро конференция якунлари\nАвстрия пойтахти Вена шаҳрида 18-Марказий Осиё оммавий ахборот воситалари конференцияси бўлиб ўтди. Европада хавфсизлик ва ҳамкорлик ташкилоти (ЕХҲТ) томонидан ташкил этилган ушбу анжуманда Ўзбекистон делегацияси вакиллари ҳам иштирок этди.\nКонференция мавзуси "Марказий Осиёда ОАВ эркинлигига хавфлар хилма-хиллиги" деб номланганининг ўзиёқ бу масала нафақат журналистлар, балки бутун жамият учун ҳам ўта долзарб эканидан далолатдир. Анжуман иштирокчилари таъкидлаганидек, муҳокама чоғида ўртага ташланган масалалар фақат минтақавий аҳамиятга эга эмас. Бугунги кунда коммуникация олами глобал тус олмоқда. Инсоният Ер шарининг барча минтақаларида экстремизм ва адоват кучайиб бораётганининг гувоҳи бўлмоқда. Бундай шароитда масс-медиа воситалари олдига бугунги жамият ҳаётида ўз ўрни ва ролини, жамоатчиликка ишончли ахборот етказиш масъулиятини англаш, ҳақиқий демократияни таъминлашда оммавий ахборот воситалари салоҳиятини намоён этишдек муҳим масала қўйилмоқда.\nАнжуман иштирокчиларидан бирининг фикрича, илгари авторитар давлатлардагина эркин ва мустақил журналистларни унчалик хуш кўрмаган бўлса, бугун журналистлар ҳамжамиятига ҳатто демократик ривожланган мамлакатларда ҳам жамоатчилик томонидан жиддий босим ўтказилмоқда. Бу ҳақиқат. АҚШда бўлиб ўтган Президент сайловида ҳар икки етакчи партия вакиллари ахборот тарқатиш, сайлов кампаниясини ёритишда иштирок этган оммавий ахборот воситаларининг нохолислигини бир неча бор қайд этганини мисол тариқасида келтириб ўтишимиз мумкин.\nДарҳақиқат, ижтимоий технологик тараққиёт бугун инсоният олдига нафақат ахборот кўплиги муаммосини қўймоқда, балки жамоатчилик фикрини бошқариш, уни сохта маълумотлар билан таъминлаш ва турли мафкуравий дастурларга бўйсундириш учун глобал миқёсда шароит яратиб бермоқда. Шу муносабат билан давлатлар ва халқаро ташкилотлар тарғибот-ташвиқот ҳамда мафкуравий таъсир ўтказиш жараёнларига барқарор тараққиёт ва хавфсизликни таъминлашга жиддий хавф сифатида алоҳида эътибор қаратиши лозим.\nКонференцияда бугунги кунда Ўзбекистонда рўй бераётган улкан ўзгаришлар, мамлакатимизнинг ривожланиш истиқболлари ҳақида атрофлича маълумот бердик. Халқимиз ўз келажаги учун ишонч билан овоз берган Ўзбекистон Республикаси Президенти сайлови ва унинг якунлари тўғрисидаги ахборот иштирокчиларда катта қизиқиш уйғотди. Мамлакатимизда юксак савияда ўтказилган демократик сайлов якунларини конференция иштирокчилари ва ЕХҲТнинг ОАВ эркинлиги масаласи бўйича вакили бюроси ҳам кенг қўллаб-қувватлади. Сайловнинг барча босқичларида мониторинг олиб борган ЕХҲТ кузатувчиларининг тўлақонли миссияси ҳисоботи ҳам Ўзбекистонда сайлов холис, очиқ ва адолатли ўтганидан яққол далолат беради.\nЮртимизда юз бераётган ўзгаришларни диққат билан кузатиб бораётган журналистлар Ўзбекистон жадал ривожланиб бораётганини алоҳида қайд этмоқда. ЕХҲТнинг ОАВ эркинлиги масаласи бўйича вакили бюроси ходимининг таъкидлашича, Ўзбекистонда тадбиркорликни янада ривожлантириш, суд тизимининг ҳақиқий мустақиллигини таъминлаш борасида амалга оширилаётган ислоҳотлар мамлакат раҳбарияти демократик қадриятларни қарор топтириш, халқ фаровонлигини янада юксалтиришни мақсад қилганидан далолатдир.\nЎзбекистон Республикаси Президенти Шавкат Мирзиёев томонидан 2017 йил мамлакатимизда Халқ билан мулоқот ва инсон манфаатлари йили, деб эълон қилингани конференция иштирокчиларида катта қизиқиш уйғотди. Журналистлар ушбу йўналишда миллий масс-медиани ривожлантириш учун қулай шароитлар яратилганини таъкидлади. Анжуман давомида оммавий ахборот воситалари халқнинг ҳокимият билан мулоқотида фаол иштирок этиши, жамиятда самарали коммуникацияларни йўлга қўйишда ижтимоий тармоқлар салоҳиятидан кенг фойдаланиш бўйича кўплаб таклифлар билдирилди.\nМамлакатимизда давлат ҳокимияти ва бошқаруви органлари фаолиятининг очиқлигини таъминлаш бўйича амалга оширилаётган комплекс чора-тадбирлар тўғрисидаги ахборот ҳам тадбир иштирокчилари қизиқишига сабаб бўлди. Иштирокчиларнинг фикрига кўра, мамлакатимизда Давлат ҳокимияти ва бошқаруви органлари фаолиятининг очиқлигини таъминлаш ва мониторинг бўйича Жамоатчилик кенгаши ташкил этилгани, давлат ҳокимияти ва бошқаруви органларининг «очиқлик индекси» миллий рейтинги шакллантирилгани Ўзбекистонни давлат институтларининг ахборот очиқлигини таъминлаш борасида минтақада етакчи давлатга айлантиради.\nЎзбекистонда оммавий ахборот воситалари ва журналистикани ривожлантириш истиқболлари ҳақида гапирганда, ушбу соҳа давлат томонидан кенг қўллаб-қувватланаётганини алоҳида таъкидлаш ўринлидир. Мамлакатимизда оммавий ахборот воситалари, нашриёт ва матбаа корхоналари учун имтиёз ва преференциялар бир неча йиллардан буён қўллаб келинмоқда. Оммавий ахборот воситалари фаолиятини тартибга солиш бўйича демократик стандартларга мос мустаҳкам қонунчилик тизими яратилган. Мазкур қонунчилик нормалари миллий масс-медиа воситалари, оммавий ахборот воситалари таҳририятлари фаолиятининг иқтисодий асосларини ишончли ҳимоя қилиш, ижтимоий ҳаётда фуқаролик жамиятининг муҳим институти сифатида ОАВ самарали иштирок этиши учун қулай шароит яратмоқда.\nПрезидентимиз Шавкат Мирзиёев 2016 йил 14 декабрда Ўзбекистон Республикаси Олий Мажлиси палаталарининг қўшма мажлисида 2017-2021 йилларда мамлакатимизни янада ривожлантириш стратегиясини ишлаб чиқиш ҳақида тўхталди ва мазкур ҳужжат лойиҳаси кенг муҳокама учун эълон қилинишини таъкидлади. Журналистлар ҳам ушбу дастурни муҳокама этиш жараёнида фаол иштирок этиши, ўз таклифларини билдириши лозим, деб ўйлайман. Яқин ва ўрта муддатли истиқболда мамлакатимизни стратегик ривожлантиришга хизмат қиладиган мазкур ҳужжат миллий оммавий ахборот воситаларини янада ривожлантириш, жамиятда уларнинг ролини ошириш ва фаолиятини давлат томонидан қўллаб-қувватлаш чораларини такомиллаштиришга қаратилган комплекс чора-тадбирларни ҳам ўз ичига олиши зарур.\nУшбу кенг кўламли ислоҳотларнинг ҳаётга татбиқ этилиши, шубҳасиз, мамлакатимизда ахборот соҳасини янада ривожлантириш, Бош қомусимизда белгиланган фуқароларнинг сўз эркинлиги ва ахборотдан фойдаланиш ҳуқуқларини тўла таъминлаш имконини беради.\nҚонунчилик палатаси Ахборот ва коммуникация\nтехнологиялари масалалари қўмитаси раиси.\nКўришлар сони: 6990


ШАРОФ РАШИДОВ САДОҚАТ ТИМСОЛИ - UzTV New York, Inc.\nШАРОФ РАШИДОВ САДОҚАТ ТИМСОЛИ\n11/15/2017 | Filed under: SOCIETY,UZ TV NEWS | Posted by: admin\nЎзбекистон Республикаси Шавкат Мирзиёевнинг жонажон диёримиз равнақига бетимсол ҳисса қўшган Шароф Рашидов таваллудининг 100 йиллигини нишонлашга доир ташаббуси халқимиз томонидан қизғин қўллаб-қувватланди.\nПрезидентнинг жорий йил 27 мартдаги «Атоқли давлат арбоби ва ёзувчи Шароф Рашидов таваллудининг 100 йиллигини нишонлаш тўғрисида»ги қарорида Жиззах шаҳрида унинг хотирасига бағишланган ёдгорлик мажмуасини барпо этиш ва ҳайкалини ўрнатиш белгиланган эди. Қисқа вақтда шаҳар марказида мазкур мажмуа ва ҳайкал бунёд этилди.\nШароф Рашидов таваллудининг 100 йиллиги доирасида ушбу ҳайкалнинг очилиш маросимида қатнашган Ўзбекистон Президенти Шавкат Мирзиёев шундай деди: “Шароф Рашидов ўзининг ноёб ақл-заковати, бой билим ва тажрибаси, меҳнатсеварлиги ва камтарлиги, юксак инсоний фазилатлари билан нафақат Ўзбекистонда, балки узоқ-яқин ўлкаларда ҳам катта обрў-эътибор қозонган эди.\nБу улуғ инсон, собиқ мустабид тузум даврида турли тазйиқ ва синовларга бардош бериб, халқимиз ва миллатимизга садоқат билан, ҳалол ва фидокорона хизмат қилди”.\nШ.Рашидов Ўзбекистоннинг ривожи, халқимиз фаровонлиги йўлида сидқидилдан меҳнат қилган инсон сифатида юртдошларимиз меҳрини қозонган. Унинг ижтимоий-иқтисодий соҳалар, таълим-тарбия, маърифат жабҳалари, айниқса, 1966 йил Тошкент зилзиласи оқибатларини бартараф этишдаги эзгу саъй-ҳаракатларини катта авлод вакиллари ҳурмат ва эҳтиром билан ёдга олади. Айни пайтда Шароф Рашидов ижодкор сифатида самарали фаолият кўрсатгани билан ҳам қадрлидир. Адиб асарларининг қаҳрамонлари ҳалол, фидойи, меҳнатсевар, камтаринлиги билан ўқувчида алоҳида таассурот қолдиради.\nАтоқли давлат ва жамоат арбоби, серқирра ижодкор Шароф Рашидов асарларининг адабиётимиз ривожидаги ўрни каттадир.\nУ бадиий ижоднинг икки қаноти – назм ва насрда асарлар яратди. Дастлаб унинг “Санъаткор қизга”, “Санъатинг кулсин”, “Қувончли диллар”, “Эрким”, “Фонтан ёнида”, “Навоийга”, “Ишқ қўйдим” каби шеърлари 1937-1938 йилларда эълон қилинди. II жаҳон уруши йилларида яратилган қатор шеърларида эса ватанпарварлик, ёрга муҳаббат, душманга нафрат ғоялари равон сатрларда ўзига хос ифодасини топганлигини кўрамиз.\nЎзбек халқ оғзаки ижодига хос фикрнинг ўйноқи, сиқиқ, таъсирчан, образли ифодалаш услуби унинг “Ғунча” (1942) шеърида\nМенга, гўзал, юбординг,\nОқ шоҳидан рўмолча,\nКўп чиройли бир ғунча.\n– Ғунча, — дебсан, — иккимиз\nМеҳр қўйган чин ҳаёт.\nҒунчани узмоқ истар,\nАжал олиб келган ёт.\nҒунчани қил ҳимоя,\nЖоним, сендан сўроғим.\nМен – бир чаман, сен – боғбон,\nАсра, уни чироғим, тарзда куйласа, фронтда ҳалок бўлган дўстига бағишланган “Қасос ол!” (1943) шеъридаги\nҚайғурма дил, унга офарин,\nЎлимларни ўлдириб ўлди.\nЎлим дами мард туриб жангда.\nҒалабани келтириб ўлди\nсатрларида “ўлим” сўзининг турли маъно товланишларидан самарали фойдаланиб фикрнинг таъсирчан ифодасини юзага келтирган. Қўшиқ бўлиб минглаб хонадонларга кириб борган қуйидаги мисралар эса уруш йилларида ўз яқинларини фронтга жўнатиб, айрилиқ азобини тортаётган кишиларнинг дилларига дармон бўлган:\nЁр келур, ёзим келур,\nЮракда орзум келур,\nХудди тўлқиндай тошиб,\nДарёйи – азим келур.\nШ.Рашидов ўзбек прозасига “Ғолиблар” (1951), “Дил амри” (1983) қиссалари, “Бўрондан кучли” (1958) романи билан ҳисса қўшди. Унинг “Кашмир қўшиғи” (1956) қиссаси ҳинд халқининг қадимий севги достони таъсирида, унинг сюжети асосида яратилгандир. “Икки дил достони” киносценарийсида ҳам зулм ва зўравонлик, мустамлакачилик ва адолатсизликнинг охир-оқибат таназзулга юз тутиши ишонарли тарзда тасвирланган.\n“Кашмир қўшиғи” қиссаси ҳаёт, севги, эрк, гўзаллик, вафо, яшариш, адолатнинг рамзи бўлган Наргиз, Бамбур ва уларнинг дўстлари билан зулмат, таназзул, зўравонликнинг рамзи бўлган қора кучлар Бўрон ва Хоруд ўртасидаги кескин кураш тасвирига бағишланган. Муаллиф Наргиз образини бутун маҳоратини ишга солиб, муҳаббат билан тасвирлайди.\nБамбур ва Наргиз муҳаббати “Улар бир-бирларидан кўз узолмай қолган эдилар. Бу ҳол бир соат давом этганмиди, икки соатми, балким, минг йилми – номаълум. Ким кимнидир сеҳрлаб қўйган эди: ё Бамбур Наргизни, ё Наргиз Бамбурни. Гуллар боғидаги майсалар, хандон чечаклардан кўрк олган Наргиз кўзларининг ташқарисида фақат Бамбур қолган эди. Чаман гулбоғ ҳам, самовий тоғлар ҳам, бутун олам ҳам Бамбур кўзларидан ниҳон бўлгану, танҳо Наргиз қолган эди” тарзида тасвирланади.\nҚисса хотимасида ёзувчи асарнинг ёзилиш тарихи ҳақида: “Биз тушган кема Жилам дарёси ўртасидан сузиб борар экан, аввал кема саҳнидаги ҳамроҳлардан, кейинроқ сермулозамат мезбонлардан навбаҳорнинг тўнғич гули Наргиз билан асаларилар шоҳи Бамбур ҳақидаги шу ажойиб қўшиқни эшитдик. У бизни ўзининг чуқур мантиқи, лўнда фалсафаси билан қизиқтириб қўйди… Турмуш мактабида чиниқмаган ҳали ғўр ёшлар учун у атиги баҳор ва севги қўшиғи эди, холос. Ҳаётий тажриба кўлами кенг фозил кишилар учун у табиатга тарқалган ақидалар инъикоси, айни чоғда шу кунги воқелик – мавсумлар алмашиниши, туғилиши ва ўсиш жараёни, эзгу ва ёвуз кучлар кураши кабиларнинг нафис мусиқий ифодаси эди. Учинчи тоифа кишилар эса ўйланиб, Бўрон билан Хоруд мустамлакачилик асорати, босқинчи унсурлар рамзи сифатида жуда қўл келишини таъкидладилар. Биз бу талқинларнинг бирортасига қўшилиш ёки уларни умумлаштириш фикридан йироқмиз. Зеро булар топ-таслим қўшиқ соҳибларининг исм-ихтиёридаги гаплар деб биламиз. Аммо дарё бўйларида айтилаётган хушоҳанг қўшиқларни тинглаганимизда Кашмир ва Жамму халқларининг бой ўтмиш тарихини, уларнинг ўз ватанининг озодлиги ва мустақиллиги йўлида қаҳрамонона курашларини эсладик, азамат ўғлонлари ва моҳирўй қизлари сиймосида эса Бамбур ва Наргиз тимсолини кўрдик” дея эътироф этади.\nХуллас, урф-одатларимиз яқин, ўтмишимиз ўхшаш, маданиятимиз илдизлари муштарак бўлган ҳинд халқларининг узоқ замонлардан бери авлоддан авлодга ўтиб келган достони асосида яратилган мазкур қисса ўзбек халқининг озодлик учун курашган йигит-қизларини ёдга солувчи, авлодларни ватанпарварлик руҳида тарбияловчи ўлмас манба сифатида ҳам доимо қадрли бўлиб қолаверади.


"Ливерпуль" етакчиларидан айрилди » Скачать музыку бесплатно новинки музыки 2016-2017\n"Ливерпуль" етакчиларидан айрилди\nКомментариев: 0 Просмотров: 152 Дата: 25-03-2016, 12:56 "Ливепуль" клубининг бельгиялик ҳужумчилари Дивок Ориги ва Кристиан Бентеке терма жамоа йиғини вақтида жароҳат олди. Бу ҳақда Liverpool Echo нашри хабар бермоқда.Бентеке тиззасидан жароҳат олди ва у бўлажак ўйинни ўтказиб юборади. Ориги эса сонидан жароҳат олган. У жароҳат оғирлиги қай даражада эканини аниқлаш учун Англияга қайтиб кетди. Дивок Ориги ўрнига Кевин Миральяс термага чақирилди. - деб хабар бермоқда Stadion.uz нашри.